Amy Winehouse: Gasolina eta ile laka — Gaztezulo\nAmy Winehouse: Gasolina eta ile laka\nAmy Winehouse: Gasolina eta ile laka https://www.gaztezulo.eus/albisteak/amy-winehouse-gasolina-eta-ile-laka https://www.gaztezulo.eus/albisteak/amy-winehouse-gasolina-eta-ile-laka/@@download/image/83p65winehouse_1363647004.jpg\nOso gutxitan aurkitu ohi ditugu ezuste gozagarriak musika komertzialaren negozioan. Amy Winehouse da haietako bat. Londresko Candem auzoko abeslari eta musikariaren bigarren diskoa, Back to Black, iaz gehien saldutako diskoen artean dago.\nAmy Winehouseren magia ez da gaur egungo doinu eta musika joeretan oinarritzen; 60ko hamarkadako 'girl groups' izeneko emakumezko taldeak ditu ardatz: Ronnettes, Shirelles eta Supremes, besteak beste. Back to Black grabazioko kantek, gainera, ukitu tropikala ere badute. Hainbat abesti ska eta reggae zipriztinez blai eginda daude. Eta gabonetan barra-barra saldu zen diskoaren edizio berezian (Back to Black Deluxe Edition), bertsioekin josiriko bigarren CDa zegoen. Bertan, Amyren kantetan eragin nabarmena izandako hainbat artisten doinuak daude: Sam Cooke, Toots & The Maytals, Specials, Phil Spector... Horra hor musikari ingelesaren background musikala.\nZoritxarrez, Winehouse oso ezaguna da bere bizitzako gorabeherak direla-eta. Pete Dohertyrekin, Kate Mosse modelo ezagunaren mutil lagun ohiarekin, alderatzen dute, Babyshambles bandako kidearen emakumezko bertsioa dela esanez: elikadura arazoak, portaera aldaketak, marinelen tatuajeak larru azalean, droga eta alkohol zaletasuna, borroka latzak senarrarekin, txikizioak hoteletako geletan\nEta, jakina, hori guztia baino askoz garrantzitsuagoa dena: kanta sorta liluragarria. Muturreko jokabideak aparte utzita, Amy Winehouse letra larriekin defini daiteke: SOUL.\nBaina nor da gure loretxo zoragarria? Hamazazpi urterekin lehen kontratua sinatu zuen Island Records konpainiarekin, eta estreinako diskoak, Frank (2003), platinozko diskoa lortu zuen, eta Erresuma Batuko disko onenaren sarirako izendatu zuten. 2006ko urrian, Back to Black grabatu zuen, eta orduz geroztik, planeta osoko hautsak harrotu ditu. Biraoak ditu hitzik gustukoenak; gasolina eta ile-laka usainik gogokoenak, eta denboran atzera egiterik balu, 60ko hamarkadara bueltatuko litzateke: "Ronettesekin irtengo nintzateke" esan izan du behin baino gehiagotan. Amy Winehouse da.


“Ez nuen uste hain aurrean helduko nintzenik, baina indartsu ikusi nuen neure burua” - Anboto.org\n“Ez nuen uste hain aurrean helduko nintzenik, baina indartsu ikusi nuen neure burua”\nJoseba Derteano 2018-09-22 10:45\nInoiz egin duen probarik luzeena da, baina Zornotza Mendi Taldeko Jose Gabriel Ruizek (Zornotza, 1974) horrelakoetara ohituta balego lez jardun zuen. Indarrak ondo neurtuz, indartsu heldu zen helmugara, bigarren tokian.\nAurretik Ehun Milak eginak nituen eta badut esperientzia, baina proba hau luzeagoa zen, inoiz aritu naizen luzeena. Horregatik, suabe hasi nintzen. Ez nituen indarrak arinegi xahutu nahi. 130. kilometrotik aurrera gehitxoago sakatu nuen, ondo sentitzen nintzen eta.\nZure lanagaz gustura geratu zinen?\nEz nuen uste hain aurrean helduko nintzenik, baina indartsu ikusi nuen neure burua. Azkeneruntz une batzuetan erlaxatu egin nintzen apur bat, bigarren postuagaz emozionatuta nindoalako eta atzekoei alde dezente ateratzen nielako. Azken kilometroak berriro korrika egin nituen. Modu horretara sartu gura nuen helmugan.\nBocineros Deiadar Xtreme proba aurrenekoz antolatu dute. Zer iruditu zaizu ibilbidea?\nLehenengo zatia, Balmasedarainokoa, ez zitzaidan oso gogorra iruditu. Bigarren zatian, ordea, 89. kilometrotik aurrera, ibilbidea gogortu egin zen eta ondo etorri zitzaidan desnibel handiko entrenamenduak egitea. Igoeretan ondo moldatzen naiz. Gainera, bero handia egin zuen, beroagaz entrenatzera ohituta nago eta hori ere nire mesederako izan zen. Aldeko beste faktore bat ibilbideko hainbat zati ondo ezagutzen nituela izan zen. Horrek ere laguntzen du indarrak neurtzen.\nZer asmo duzu aurrera begira? Beste lasterketarik bai buruan?\nSeguruenik irailaren 30ean Aramotz lasterketan parte hartuko dut, herrikoa delako eta Zornotza Mendi Taldeak antolatzen duelako. Ondo errekuperatzen banaiz, behinik behin. Inguru haietatik entrenatzen naiz, gainera. Baina erlaxatzeko eta ondo pasatzeko lasterketa izango da. 30 kilometrokoa da eta lasaiago hartzeko asmoa dut. Disfrutatzeko zerbait izan dadila gura dut.


Haiku japoniarrak. Lau maisu: Bax�. Buson, Issa eta Xiki - Ibon Uribarri - EIZIE\nHemen zaude: EIZIE » Argitalpenak » Senez » Senez 32 (2007) » Haiku japoniarrak. Lau maisu: Bax�. Buson, Issa eta Xiki - Ibon Uribarri\nIdazki honetan lau haikulari japoniarren haikuak eskaintzen ditugu euskaratuta, eta aurretik poesia forma berezi horri buruzko informazio pixka bat eman nahi dugu sarrera moduan. Poesia forma horrek tradizio luzea du Japonian eta, aldi berean, oso zabalduta dago egun ere: egunkarietan argitaratzen dira, aldizkari espezializatuak daude, bidaiak antolatzen dira haikuaren historiarekin lotura duten tokietara, etab. Gainera, hain berezia den poesia mota honek Japoniako mugak gainditu ditu aspaldidanik, eta hainbat toki eta hizkuntzatan sortzen dira haikuak gaur egun. 1900 ingurutik aurrera, EEBBetan eta Frantzian zabaldu zen eta eragina izan zuen modernismoan eta garaiko abangoardietan. Zabalkunde horren lehen lekuko nagusiak Chamberlain (Basho and The Japanese Poetical Epigrama, 1902; Japanese Poetry, 1911), Chouchoud (*Aux fils de l�eau, 1905; Les �pigrammes lyriques du Japon) eta Tablada (Un d�a�, 1919; El jarro de flores, 1922) izan ziren. Hala ere, bigarren mundu gerraren ondoren etorri zen haikuaren nazioarteko hedakuntza handia: bidegile nagusiena R.H. Blyth izan zen (Haiku, lau liburutan, 1949-1952). Ondoren haikuak hainbat hizkuntzatara itzuli dira, eta interesgarriago den gertakari bat ere ezagutu dugu, alegia, forma poetiko hori produktiboa bihurtu dela beste hizkuntzetan. Gertakari horren lehen une batzuk aipatzekotan, Kerouac-en The Dharma Bums* (1958), eta ondoren Ginsberg, Borges, Paz eta abarren lanak aipatu beharko lirateke. Egun hainbat hizkuntzatan sortzen dira haikuak eta haiku elkarte ugari dago herrialde askotan. Gurean Juan Kruz Igerabide izan da batez ere forma poetiko honen erabilera zabaldu duena.\nAspaldi kokatzen da poesia mota honen iturria. 712 urteko Kojiki, 720 urteko Nihon xoki eta 771 urteko Manyoxu poesia bildumetan wakak (edo tankak) jasotzen dira, hau da, poesia japoniarrak, garai horretako eredu txinatar nagusiari atxikitzen ez zitzaizkionak, beraz. Geroxeago, horien aldamenean poesia forma arinago bat agertu zen, haikai no renga, 5-7-5 eta 7-7 silabako egitura duen bertso herrenkada. Beste poesia mota hau finkatu zutenak Yamazaki Sokan (1465�1553), Arakida Moritake (1473�1549) eta Matsunaga Teitoku (1571�1653) izan ziren. Festa eta bilkuretan norbaitek lehen zatia sortzen zuen eta beste batek bigarren zatia osatzen zuen, eta gero prozesua luze errepikatzen zen. Egile bakar batek sortutako rengak ere ezagunak ziren, eta horrela Ihara Saikaku idazle ezagunak 1684 urtean �sakako Sumiyoxi ermitan 23.500 bertso lotu omen zituen egun batean.\nGarai batzuetan tonu satiriko edo isekaria izan zuen poesia forma honek wakaren aldean, eta senryu izena hartu du bide horrek. Baina beste batzuek haiku poetikoak ere egiten zituzten eta horrela poesia forma hau aro jakin batzuetan nabarmendu egin zen, bereziki Bax�-k egindako lanaren eraginez.\nJaponieraz haikuak lerro bakarrean idazten dira arrunki, goitik behera. Mendebaldean, egitura nabarmentzearren, hiru lerrotan idazten dira. Hemen jatorrizkoa lerro bakarrean emango dugu, goitik beherako ordena mantendu gabe. Horrekin batera, jatorrizkoa irakurri ahal izateko forma erromatarra (r�maji) eta itzulpena hiru lerrotan emango ditugu. Izan ere, batzuetan silogismo poetikoak dirudite haikuek.\nHaikuaren izaerari dagokionez, haimi aipatu behar da, haikuek sortzen dute giro edo aldarte berezia, estetika berezia. Waka poesiak gagen hitzaren bidez ezaugarritzen dira eta haikuak haigen hitzaren bidez. Waka lirikoa da, edertasuna du gai nagusi gisa, maitasuna, bizitzaren alderdi ilunak alde batera utziz. Haikua, berriz, egunerokotasunaren poesia da, eta oso lotuta dago naturari. Esaten da haiku batek errealitateko une bat jasotzen duela zuzen-zuzenean, margolari inpresionisten modura, une hori hausnartzeko betarik eman gabe gogoetari; sentsazio edo esperientzia bat iragartzen du haikuak, ez ulermen edo burutazio bat. Eta tonu ezberdinak biltzen ditu: sabi, edo bakartasun lasaia; wabi, edo tristura argia, txirotasun ederra; aware3, edo tristura nostalgikoa, etsipen onartua, mira; y�gen, edo bitxia, ezezaguna den zerbaiten bat-bateko agerpena. Une bateko irudian sentsazio bat ekartzen digu haikuak. Horregatik, haikuaren agerkera berezi bat haiga da, irudi batez hornituta aurkezten den haikua. Sinestesiaren efektua indartzen da horrela.\nLehen haikulari handia Matsuo Bax� (松尾 芭蕉), izan zen. 1644 urtean jaio zen Ueno inguruan Matsuo Kinsaku izenarekin, eta gero hainbat aldiz aldatu zuen izena artista japoniarren ohiturari jarraiki, behin betikoa aurkitu arte. Behe mailako familia batean jaio zen, baina gaztetxoa zenean, haikai maite zuela eta, tokiko jauntxoarekin batera hasi zen poesia mota hori jorratzen eta lehen argitalpen batzuk egin zituen. Hala ere, jauntxoa hil egin zen eta samurai bihurtzeko itxaropena baztertu eta herritik alde egin zuen. Geroxeago, Edo-ra (gaurko T�ky�ra) joan zen poesian aurrera egiteko. Berehala izen bat lortu zuen eta poesia eskola xume bat ireki zuen, bere jarraitzaileek eskaini zioten etxola batean. Etxolaren ondoan platano arrunta zegoen, eta hortik hartu zuen behin betiko izena, Bax�. Hala ere, ez zen gustura bizi hiri handian. Gainera, ama hil zitzaion eta etxola erre egin zen, eta ondorioz zen meditazioa egiten hasi zen, eta Edo utzi zuen; hurrengo urteak bidaiatzen igaro zituen neurri handi batean. Lau bidaia luzetan toki berriak ikusi, miresleak topatu, urtaroen joan-etorria behatu zituen garai hartan. Eta, noski, idazten jarraitu zuen. Bidaia liburu horietako bat, Oku no hosomitxi (奥の細道), japoniar literaturako lan nagusienetako bat da. 1689-91 artean 2.400 km inguruko bidaia egin zuen Japoniako ipar-mendebalderantz. Lanaren izenburua bi eratara uler daiteke: Oku-ra, hots, barnealdera, hau da, ipar-mendebaldera daraman bidezidorra, edo barnealdera, hau da, norberarengana daraman bidezidorra. Lanak prosan eta bertsotan idatzitako zatiak jasotzen ditu. Bidaien garai hori amaitu zuenean, Edon geratu zen beste etxola batean, eta lekua artisten bilgune bihurtu zen berehala. Baina nekagarri zitzaion etxean zuen joan-etorri hura, eta etxean giltzapetzen zen edo bidaiatxoak egiten zituen, eta horietako batean hil zen 1694 urtean jarraitzailez inguratuta.\nBax� hil ondoren, senry�, hau da, haiku jostari eta maiz zinikoa nagusitu zen, asmo poetikorik ez duena. Garai horretan Yosa Buson (与謝蕪村), jaiotzez Tanigutxi, nabarmendu zen (1716-1783). Keman, �saka inguruan, jaio zen, eta Edon Bax�ren jarraitzaile batekin ikasi zuen poesia garai labur batez. Gero hainbat lekutan izan zen, bidaia liburuak idatzi zituen, eta aurrerago gehienbat Ky�to hiriburuan bizi zen. Datu gehiegirik ez dugu bere bizitzari buruz, eta, egia esan, bere garaikideek margolari gisa ezagutu zuten gehienbat; haikulari nagusi gisa Xikik deskubritu zuen askoz beranduago. Bere idazlanetan sentikortasun sakona aurkitu zuen Xikik, erlijio kutsurik gabekoa, estetikoagoa, unearen berezitasuna adierazi nahi duena zuzenean. Hirugarren haikulari nagusia Kobayaxi Issa (小林一茶) dugu, Nobuyuki jaiotzez5. Kaxiwabaran jaio zen 1763 urtean familia oso txiroan. Ama galdu zuen oso gazte eta amandreak etxetik uxatu zuen, zituzten ondasun xumeak bere semeen eskutan uztearren. Edon ikasi zuen poesia, baina bidaia asko egin zuen zazpi urtez, Ky�tora, �sakara, eta gainera Ky�xu eta Xikoku uharteetara. Gero ezkondu egin zen eta lau seme-alaba izan zituen, baina denak hil ziren eta emaztea ere bai; gero bigarren emaztea izan zuen, baina banandu egin ziren. Eta azken urteetan erdi-anaiekin borrokan ibili zen oinordetza kontuak zirela eta. 1827 urtean hil zen bizitza nahikoa tragikoa izan ondoren, eta bere lanetan islatzen da hori. Sufrimenduaren eta tragediaren aurrean budismoari lotutako errukia erakusten du, eta naturan bilatzen du erruki horren irudia. Jaioterriaren mira ere gai garrantzitsua da, eta bere haiku batzuk aitorpen modukoak dira. Horregatik, batzuentzat ez da haikulari hain fina, gizatiarregia delako. Issaren ondotik haikua arinkerian erori zen beste behin, eta sormen gutxiko garai luzetxoa etorri zen.\nAzkeneko haikulari handia Meiji garaiko berritzailea da, Masaoka Xiki (正岡子規), Tsunemori jaiotzez6. Matsuyaman jaio zen 1867an, eta beraz Xikoku uharte txikiko bazter batean. Hala ere, T�ky�ko unibertsitatean ikastea lortu zuen, eta han Natsume S�seki eleberrigile ospetsu bihurtuko zena izan zuen ikaskide. Xikik ez zituen ikasketak amaitu eta kazetari lanetan hasi zen oso gazte. T�ky�n mendebaldeko kultura ezagutu zuen, garai hartan bete-betean ari baitzen iristen Japoniara. Aldi berean, ordea, japoniar literatur zaharra ikertu zuen. Bi eragin horiek uztartuz wakaren eta haikairen biziberritzea proposatu zuen eta, horrela, Meiji garaiko iraultza ekarri zuen japoniar poesiara hainbat idazkiren bitartez, eta haiku modernoaren sortzaile eta teorialari nagusi bihurtu zen. Asmo horrekin idatzi zuen lan nagusia, Haikai taiy� da, 1895ekoa. Eta, gainera, Hototogisu aldizkaria sortu zuen, bere ideiak zabaltzeko eta haikuen maila goratzeko. Bax� kritikatzera ere ausartu zen eta Buson margolaria goraipatu zuen, eta kontzeptu berriak ekarri zituen haikuaren mamia definitzeko, esaterako, xasei edo bizi-margoa.\nOso gazte zela hetikak eragindako gaixotasun larri bat sortu zitzaion, Mantxuriako gerran kazetari gisa zebilela okerrera egin zuen gaixotasunak eta geratzen zitzaion bizitza laburra jaioterrian igaro zuen, amak eta arrebak zainduta. 1895 urtean Matsuyaman S�seki ikaskidearekin batera bizi zen, Gudabutsuan7 izeneko etxean. S�seki irakasle gisa bidali zuten Matsuyamara, eta elkarrekin idazten zuten etxe hartan. Azken urteak ohean etzanda igaro zituen, eta morfina erabiliz arintzen zituen min izugarriak. Ez zion utzi idazteari, ordea, 1902an iritsi zitzaion azkeneraino.\nAipatu bezala Xiki haiku modernoaren sortzailea izan zen, eta hori edukietan ere nabaritu zen. Egunerokotasuna izaki haikuaren oinarrietako bat, bere garaiko egunerokotasuna islatzen saiatu zen, ordura arte haikuetan aipatzen ez ziren errealitate modernoak jasoz: hainbeste maite zuen beisbola, makina berriak, eta abar agertzen dira bere lanetan. Meiji iraultzaren eraginez hizkuntza ere asko aldatu zen, eta hizkera arruntagoa darabil, japoniera garaikidea, formula zaharkituak baztertuz. Objektibotasuna aldarrikatu zuen, eta benetako esperientzia zuzenera itzultzea, hutsean �asmatutako� haikuak baztertuz. Bizitza latza izan zuen arren, erlijioa biziki arbuiatzen zuen.\nCasado da Rocha, Antonio eta Perales Hern�ndez, Zigor (2004). �Bash�-ren basora bazoaz��. Uztaro 51, 83-97 orriak. Online: www.uztaro.com/berria/fitxategiak/Uztaro51/Uztaro51_6.pdf\nRodr�guez, Justino (1996). Cien jaikus (Xikiren haikuak).\nRodr�guez, Justino/Nixio, Kimi/Ota, Seiko (1997). Selecci�n de jaikus (Buson-en haikuak).\nRodr�guez-Izquierdo, Fernando (1994). El haiku japon�s (haiku bilduma; sarrera luzea).\nBelea pausatu da;\nBax� Udazken arrats batean belea adar ihartu batean pausatzen da. Irudi bat iradokitzen du poesiak, eta arratseko iluntasuna eta belea udazkenarekin eta naturaren loaldiarekin lotzen ditu. Gainera, aliterazio bat ere badagoela esan daiteke: kare (ihartu), karasu (bele), kure (arrats); azken hitz hori gainera kuroi (iluna) hitzarekin lotuta dago.\nIgelak jauzi dira\nBax� Udaberrian gaude eta bat-batean urmael zaharrean uraren hotsa entzuten da; igelak jauzi ei dira uretara. Betiko denaren eta uneko aldaketaren eta iragankortasunaren arteko lotura adierazten da. Bax�ren haiku ezagunenetakoa da.\nTxoriak negar, malko\nBax� Udaberria iritsi da eta natura biziberritzen da, baina txoriaren txioak negarra dirudi eta arrainen begiak malkoz bustita daude. Bizitzaren zikloak aurrera egiten du, baina bizitza pairamenez beteta dago. (Naku aditzak negar edo txio egitea adieraz dezake, eta bakoitza kanji ezberdin baten bidez idatziz markatzen da, baina hemen ez du kanjirik erabiltzen, hiragana soilean dago eta, horrela, anbiguotasuna mantentzen da).\nBax� Heriotza hurbil du, eta bidaiatzen ari bada ere, basamortuan bezala sentitzen da, noranzko jakin bat aurkitu ezinik bere ametsentzat. Bax�ren azken haikua omen da.\nIwa ni ximiiru\nBax� Uda betean gaude eta txitxarrak kantuan ari dira ozenki (asko daudenean, tenpluetan eta, izugarrizko zarata egiten dute), haitzak zulatu nahiko balituzte bezala. Eta, hala ere, lasaitasuna nagusi da, txitxarren kantu jarraituak giza ekimen gabezia adierazten baitu.\nKabuto no xita no\nKilker bat da.\nBax� Udazken hasieran gaude eta kilker gaixoa kapelaren azpian geratu da harrapatuta, eta kantuan ari da, ea horrela espetxe horretatik ihes egiten duen. Asmo hori, ordea, errukigarria da, etorkizun laburrekoa baita. (Kirigirisu onomatopeikoa da, gurean bezala; gure kilkerra japonieraz, kirikeru ahoskatuko litzateke).\nBax� Gustamen estetikoa naturaren behaketatik sortzen da, eta gizakiaren eginkizun arruntenei lotuta dago.\nLotan da geldi-geldi,\nBuson Udan gaude eta tenpluko kanpai handi eta pisuan tximeleta ahul bat pausatu da. Haikuek jasotzen duten gai nagusia: kanpaiaren sendotasuna eta iraunkortasuna eternala denaren sinbolo dira eta tximeleta ahula iragankorra eta aldakorra denarena.\nYorube naki sama no\nEtxerik gabeko jauna\nBuson Udaberrian gaude, baina ez dugu igelen kanturik hemen, baizik eta igela udaberriko ur lasterren menpe dabil, bakarrik eta aterperik gabe.\nBuson Aranondoa loretan dago udaberri hasieran, eta egunsentian zuritasun hori nabarmentzen da argi lausoan. Aranondoaren lorea zen lore ederraren sinbolo antzinako Japonian baina geroago gereziondoaren loreak (sakura) hartu du leku hori. Udaberri hasieran hanami edo lore ikusketa egiten dute Japonian, gereziondoak loratu bezain pronto.\nGora ta gora doa;\nTsuki no kasa\nBuson Aranondoaren lorearen lurrinak gorantz egiten du eta ilargiaren koroa bihurtzen da. Udaberriaren biziberritzea, eta lurtarra eta kosmikoa denaren arteko lotura.\nKo no urexisa ya\nBuson Udako sargorian haurraren aurpegia zuri eta garbi dago, zoriontsu, eltxo sarearen babesean.\nNind� no hana no\nTxiru tabi ni\nBuson Uda amaieran eltxoak dabiltza ahuntz-hosto artean eta hostoak erortzen dira. Irudi bat iradokitzen digu eta gainera intsektuen soinua eta hostoak erortzean egiten duten soinua jasotzen dira. Sinestesia efektua lortu nahi du.\nXira tsuyu ya\nIbara no hari ni\nBuson Arantza eta ur tanta biribil ederra; ihintzaren iragankortasuna udazken goiz batean.\nKoartza blai da\nTsuru ni hi no teru\nBuson Unetxo bat iraun duen zaparrada ahul baten ondorioz koartza busti da, baina lertsunari ez dio harrapatu eta eguzkitan dago. Naturak ez ditu berdin banatzen dohainak.\nHaitzean apurtzen da\nBuson Negu gorrian ipar haizea zakar dabil, eta badirudi euriak haitzak apurtu behar dituela.\nXiri no narabete\nIssa Udaberri gauean igelak korroka ari dira, ipurdiak ilaran jarrita, Fuji mendiaren oinean. Fuji mendiaren dotorezia handientsua eta igel txikien korroka jartzen dira aurrez aurre. Giza erlazioen sinbolo gisa uler daiteke.\nEutsi goiari, Issa\nHemen da eta.\nIssa Igel argal eta ahula baztertua izan da, ziurrenik galdu egin du emea estaltzeko borrokan, eta Issak ez etsitzeko esaten dio eta laguntza eskaintzen dio. Sarri erakusten du Issak errukia naturan. Issaren haiku ezagunenetakoa da.\nXirami wo suteru\nZorriak kentzen nabil\nIssa Loto lorearen edertasuna uda betean eta zorriak kentzeko ekintza arrunta eta itsusia aurrez aurre.\nTx� no kurasi mo\nIssa Tximeleta ederra da, baina bere bizitza laburra lehiak eta nekeak ezaugarritzen dute. Mundua eternala da eta laburra tximeleta baten bizitza, gizakiarena bezain laburra, azken buruan. Edertasunaren alde iluna.\nEnara bat da!\nIssa Udaberrian gaude eta natura iratzartzen da. Buda handiaren sendotasuna eta irmotasuna eternalaren sinbolo dira, eta enara txikia sudurzulotik irten da, adeigabeki, Budaren irudi hori apurtuz.\nEz dago eguzkirik;\nIssa Araurik gabe ez dago eguzkirik ezta benetako edertasunik ere, dena da iragankorra eta aldakorra, udazken goiz bateko ihintza bezala.\nEtor zaitez, zu,\nIssa Naturan bilatzen du errukia Issak, bera bezalaxe umezurtz geratu den txolarre batean.\nEz hil eulia,\nErruki eske duzu\nAxi wo suru\nEsku ta hanka.\nIssa Errukia naturan, beste behin. Eulia esku eta hanken bidez ari da eskatzen errukia, otoitz egiten ari balitz bezala.\nIhintz-mundua da hau;\nEta hala (e)re�\nIssa Haiku berezia da, errepikapenean oinarritua. Munduaren egonkortasuna eta ihintzaren igarokortasuna biltzen dira irudian. Gure bizitzak ihintzaren bizi-labur bera du, baina hala ere bizi behar dugu. Ihintza udazkenaren sinboloa da.\nIssa Jaioterritik at izan zen Issa ia bizitza osoan, eta gurasoak hiltzean ere arazoak izan zituen han zegokion oinordetza jasotzeko. Jaioterria beti gogoan izan arren, eta itzultzeko nahia izan arren, arazoak besterik ez dizkio sortzen. Arrosaren arantza uda amaieran.\nGure mundu hau,\nIssa Munduaren azalean, infernuaren gainean gaude pausatuta eta udaberriko gereziondo loratuak dastatzen ditugu begiekin. Moralaren eta estetikaren arteko desadostasuna edo bateraezintasuna.\nJainko ta eskalentzat\nNaka ni saku\nIssa Edertasuna hor dago eskura eskale zein jainkoentzat udako paisaian.\nXoji no ana no\nLeihoko zulotik so\nIssa Paperezko leiho urratutik, hau da, etxe txiro batetik galaxiaren edertasun handientsua beha daiteke. Egoera arruntenetan edertasuna dasta daiteke. Artistaren egoera soziologikoa ere islatzen du honek, garaiko klase sistema feudalean ez baitzuten toki jakin bat. Bazterrean egon behar da, boteretik urrun, edertasuna dastatzeko.\nKegareta mimi wo\nXiki Gizakien sermoiak jasanaren jasanez belarriak zikinduta eta zaurituta ditu Xiki kukuak, eta abestu besterik ezin du egin uda betean. Kukua (hototogisu) bere ezizena zen eta horrela deitu zion bere aldizkariari. Hototogisu izena denbora eta txori esanahia duten kanjiez osatzen da. Kritikari eta teorilari gisa egindako lanengatik jasotako egurra iradokitzen da.\nAtari hito naki\nBero da eta.\nXiki Udako arratsalde beroan aitzurra tente geratu da zelaian, eta inor ez dago inguruan. Une batez natura lasai geratzen da, giza ekimenik gabe.\nWare ni kami naxi\nNi neu, Jainkorik gabe,\nXiki Bizitzaren udazkenean gorputza itzaltzen ari zaio, hiltzen ari da, baina Xiki gaixoak azken hilabete horiek kontsolamendu errazik bilatu gabe bizi ditu.\nTx� tobu ya\nMitxi mitxi kawaru\nBidea ezin asma\nXiki Tximeleta hegaka ari da udaberrian, hona eta hara, noranzkoa etengabe aldatuz, eta haurrak ere, etxeko bidea ezin asmatu, abesten hasi dira beldurra uxatzeko. Haur abestiak (komori uta) haurrei adorea emateko abestiak dira.\nHaru mo kaketaru\nXiki Japonian ohitura da tokonoman urtaroari dagokion margoa eskegitzea (ikusi Kawabataren Loti ederrak). Baina etxe horretan ez da inor bizi, edo inork ez du aldatu margoa urtaro berriari egokitzeko (Xiki ohe-zuloan harrapatuta dago gaixo), eta garaiz kanpoko irudia hautsez beteta dago.\nXiki Tximeletaren antzeko egoeran egin behar diogu aurre bizitzaren lehiari, bakar bakarrik gure ahultasunean.\nHito mo naxi\nInor ez dago;\nXiki Inor ez da etorri aspaldian eta pinu orratzak aulkian diraute, inork ez baititu erraztu. Bakardadea urteberrian.\nXiki Udaren amaieran hodei baten itzalak ibai lehortua zeharkatzen du. Urtaroen zikloak aurrera egin bide du. Etorkizun hurbileko biziberritze baten zeinu (antzua)?\nNi banoa, ni,\nTodomaru kare ni\nHor geratzen zara zu;\nBi udazken, bi.\nXiki Udazkena iristearekin batera abiatzeko unea iristen da eta bata bestearengandik banatzeko ordua. Batak bide bat hartuko du eta besteak bestea; bi udazken sortuko dira horrela.\nKasu batzuetan egitura ez da zehazki errespetatzen, lerro batek silaba bat gehiago izaten du; jiamari, hizki gehiegi, dugu orduan.\nInformazio gehiago nahi izanez gero, orri honetan daukazu: http://renku.home.att.net/seasons.html\nMono no aware japoniar kultura ezaugarritzen duen kontzeptu nagusia da, latindarren lacrimae rerum haren antzekoa.\nNire uztakoa, adibide moduan: Akats larria; pantaila pikutara, hutsik gogoa.\nIssa izenak tea egitean sortzen den eta unetxo bat besterik irauten ez duen burbuila adierazten du, bat zenbakiari eta teari dagozkien zeinuak bilduz.\nXiki izen poetikoak hainbat zentzu har ditzake, nagusia lau urtaroak izaki (haikuari oso lotuta dagoen izena).\nGudabutsuan S�sekiren haigo edo haikulari gisa zuen izen artistikoa zen, eta �zoroa, ez Buda� esan nahi du. S�seki gero eleberrigile oso ezagun bihurtu zen, eta lehen lan ezaguna 1906ko Bottxan izan zen, Matsuyaman irakasle gisa igaro zuen garaian oinarritutako kontakizuna. Egun Matsuyaman Gudabutsuan etxearen erreplika daukate, eta utamakura gisa funtzionatzen du, leku poetiko gisa. Han izan nintzenean, haikuzale talde bateko gidaria topatu nuen, Xikoku uharteko utamakura ezberdinak bisitatzen ari ziren, eta bidaian zehar haikuak idazten zituzten. Ni ere kultur bidaia egiten ari nintzen, Fukuzawa Yukitxi, �gai Mori, �e Kenzabur� eta Xikiren jaioterriak bisitatuz Ky�xu eta Xikoku uharteetan.


Debagoienean sartuko da gaur Itzulia - Debagoiena - Goiena.eus\nDebagoienean sartuko da gaur Itzulia\nXabier Urzelai 2017-04-05 10:22\nGaur Eskoriatzatik Oñatira arteko tartea egingo dute gurean ziklistek.\nEuskal Herriko Itzuliak ia urtero egiten du Debagoienera bisita, eta aurten ere birritan pasako dira guretik, gaur, eta zapatuan, Eibarko erlojupekoan. Gaur hirugarren etapa jokatuko dute, ziklistak Gasteiztik abiatuko dira, eta 14:00ak aldera etorriko dira gurera, Arlabandik behera.\nAzkar pasako dira Debagoienetik, herriak ez dituzte-eta barrutik zeharkatuko. Berrogehi minutu baino ez dituzte egingo gurean; 14:00ak aldera iritsiko dira Eskoriatzara, eta handik, sahiesbidetik Elorregiraino jaitsi ostean, Oñatirantz (14:38) hartuko dute, Udana gainetik (14:50) Legazpirako bidea hartzeko. Etapa hasiera denez ikusteko dago ihesaldi saiakerarik egongo den, ala tropel osoa batera pasako den. Hala, aurreikuspena da 17:30ak aldera ziklistak Donostiara iristea.\nZapatuan, erlojupekoa gurean\nZapatua izango da, baina, Euskal Herriko Itzulia gurean gehien gozatzeko eguna. Itzuliko azken etapa izango da, eta Eibarren hasi eta amaituko den erlojupekoan erabaki dezakete nor izango den aurtengo ziklista indartsuena. Erlojupekoan, hasierako kilometroetan ziklistek Eibartik Elgetara igo beharko dute, alegia, Karabieta igo beharko dute. Ondoren, Bergara aldera jaitsi eta Osintxutik barrena Soraluze aldera joko dute txirrindulariek, Eibarko Untzaga plazara itzultzeko. Espezialistentzat edo forma onean dauden txirrindularientzat ibilbide egokia da, beti ere haserako igoeran indarrak ondo neurtzen badituzte. Eta, batez ere, Elgetara arteko zatia ikusgarria izango da ikusleendako.


Gizarte Ongizateko buruak eskerrak eman dizkie Orioko Surf taldeari eta Berdin-Berdinak elkarteari - ORIOKO UDALA\nGizarte Ongizateko buruak eskerrak eman dizkie Orioko Surf taldeari eta Berdin-Berdinak elkarteari\nGizarte Ongizate batzordeko buru Angel del Hoyo zinegotziak eskerrak eman dizkie bi taldeei, asteburuan elkarlanean antolatu dituzten surf inklusiboko saioengatik.\nLarunbatean eta igandean Berdin-Berdinak elkartearen inguruko 25 bat haur eta gaztek parte hartu zuten eta, haiekin batera, 40tik gora surfista boluntario aritu ziren, laguntzen. Surferako materiala, oholak eta paipoak, Orioko eta inguruko surf taldeek utzi zuten eta, guztion artean, jarduera solidario ederra antolatu zuten.\nGizarte Ongizate batzordeak zorionak eta eskerrak ematen dizkie antolaketa-lanetan ibili diren guztiei eta animatu egiten ditu bide horretan aurreratzen segitzeko.\nZu hemen zaude: HasieraAlbisteakGizarte Ongizateko buruak eskerrak eman dizkie Orioko Surf taldeari eta Berdin-Berdinak elkarteari


Bi kirol epaile: Reyes Azkoitia pilotan, Leire Franganillo saskibaloian | Amarauna | EiTB\nBi kirol epaile: Reyes Azkoitia pilotan, Leire Franganillo saskibaloian\nKirol epaile emakumeak\n'Titulua guk ez, guraso askok beharko luke harmailatan nola jokatu ikasteko'\nBi kirol epaile: Reyes Azkoitia pilotan eta Leire Franganillo saskibaloian. Reyesek partida profesionalak epaitu izan ditu eta Leire astean 8 edo 10 partida epaitzera iristen da.\nTitulua guk ez, guraso askok beharko luke harmailetan nola jokatu ikasteko\nKirol epaileak askotan, nahi gabe edo nahita, protagonista bihurtzen dira. Gai horri heltzeko, bi lanki izan ditugu 'Amarauna' saioan. Reyes Azkoitia, 66 urte, Azkoitian jaioa. Martitte auzoan, Urtiaga Handi baserrian. Sei senidetatik neska bakarra. Umetatik sekulako afizioa zuen eskupilotan. Gaur egun Bergaran bizi da. Eta pilotako epailea da. Gaur egun, partida lasaigoak epaitzen baditu ere, bere garaian txapelketatan pilotari profesionalak epaitu izan zituen.\nLeire Franganillo, 31 urte. Donostian jaioa, Errenterian bizi da. Umetatik oso kirol zalea, esgrima eta saskibaloian bereziki. Saskibaloian ACB mailako talde bat entrenatzeko titulua aterata dauka. Eta gaur egun saskibaloiko epailea da EHko maila gorenean.


L’HISTOIRE – Dantzagune\nFolklorea, zalantzarik gabe, gizarte bat ondoen definitzen duen agerpen kulturala da, eta mendeetan zehar belaunaldiz belaunaldi gorde diren dantza tradizionalak beronen adierazle garrantzitsua.\nDantza hauetan kultura tribalen aztarna eta Kristo aurreko seinaleak ikus ditzakegu, baita mota guztietako eragin eta nahaste kulturalak ere.\nDantza tradizionala bizitza sozial, erlijioso eta ludikoaren zati handia izan da Euskal Herrian, izan ere, ez baitago dantza batekin goretsi edo ospatu ez den ekitaldi edo jairik: ezpata-dantzak, paloteoak, inauteriko maskaradak, soka-dantzak, gizon- edo emakume-dantzak, gizon- eta emakume-dantzak…\nDantza hauetako asko etenik gabe plazaratu dira duela 400 urtetik jai edo ospakizun erlijioso ezberdinetan. Beste batzuk zaharragoak dira edo denboran galtzen zaizkigu.\nEuskal Herriko dantza tradizionaleko taldeak aberastasun eta aniztasun folklorikoari dagokionez Europa mailan aberatsenetakoa den kultur ondare garrantzitsu hau gordetzen eta zabaltzen jarraitzen dute.\nXX. mendearen hasieratik euskal dantza talde guztiak bilduko zituen elkarte bat sortzeko ahaleginak egin ziren eta 1965eko martxoaren 11n ESKUAL DANTZARIEN BILATZARA (EDB) sortu zen euskal dantza taldeen federazio gisa. Horrela, urte hauetan guztietan Euskal Herriko dantzen ikasketa, irakasketa eta praktikaren inguruko dantzari eta taldeen oso zati garrantzitsua bildu du.\nHasiera batean Iparralden legalizatu zen ESKUAL DANTZARIEN BILTZARRA izenpean, legedi frankistak ez baitzuen Hegoalden legalizatzeko inolako aukerarik ematen. Bere lehen jendaurreko ekitaldia 1966ko Dantzari Eguna izan zen, Biarritzeko Agilera estadioan urte horretako maiatzaren 11n eta bertan Euskal Herriko herrialde guztietatik etorritakoek hartu zuten parte.\nBarruti horretan bertan EDBren lehen biltzarra ospatu zen eta lehenengo Zuzendaritza-Batzordea osatu zen hurrengo batzordekideekin:\nLehendakaria: Paul Rocca-Serra Legarralde.\nIdazkaria: Abbé Aphataberry.\nDiruzaina: Michel Burucos.\nXabier Gereño Araba, Bizkai, Gipuzkoa eta Nafarroako taldeen ordezkari hautatua izan zen, berauek Hegoalden beren egoera legalizatu ahal izan arte.\nUrte horretan bertan hasiera batean DANTZARI izena hartu zuen aldizkariaren lehen alea argitaratu zen, Xabier Gereñok burututako lana nabarmena izanik. Hala ere, hiru urteren ondoren aldizkaria utzi behar izan zuen euskal kulturarekin erlazionatutako beste eginkizun batzuei ekiteko.\n1969an, aurreko Zuzendaritza zatitu ondoren, beste Batzorde bat hautatu zen EDBren legalizazioa Euskal Herriko hegoaldean sustatzeko asmoz. Honako hauek osatu zuten Batzorde berria:\nLehendakari-ordea: Imanol Olaizola.\nBatzarkideak: Maria Elena Arizmendi, Antton Valverde, Francisco Escudero eta Gaizka Barandiaran.\nEstatutu berriak “Euskal Herriaren Adiskideen Elkarte”aren artekaritzarekin onartu ziren 1969ko azaroaren 29an; beraz, Euskal Dantzarien Biltzarraren legalizazioa errealitate bat zen Euskal Herri osoan. Baina legalizazioa gorabehera, arazo ugari izan ziren administrazio frankistarekin, besteak beste, 1970ean Zarautzeko Dantzari Egunaren Biltzarrean eta ospakizunean, bertan, poliziaren kontrol zorrotza dela eta, istilu asko egon baitziren.\nHurrengo urteetako biltzarrak Eibar, Gasteiz eta Lekarozen burutu ziren, eta Dantzari Egunak Gasteiz, Donostia eta Donibane Lohitzunen. Aipagarria da biltzarra Eibarren ospatu zela nahiz eta hasiera batean Bilbo aukeratu, Bizkaiko Gobernu Zibilak debekua ezarri zuelako. Lokala lortzeko ahalegin askoren ondoren, azkenean biltzarra Arrate Elkartean ospatu ahal izan zen, zein garai hartan ohikoak ziren isun gogorrak edo ondorio txarragoak jasotzera ausartu baitzen.\n1972an, Jesus Mª Arozamena lehendakaria zendu ondoren, Biltzar berezi bat burutu zen eta bertan Batzorde berria izendatu zen:\nLehendakaria: Imanol Olaizola.\nLehendakari-ordea: Javier Aranburu.\nIdazkaria: Iñaki Muguerza.\nDiruzaina: Agapito Gorostiaga.\nIdazkari teknikoa: Iñaki Beobide\nBatzorde hau Donostian burutu ziren Nazioarteko Folklorearen 1. Jardunaldiak antolatzeaz arduratu zen. Bertan folklore europarrean aipagarriak diren Lucille Amstrong (Bretainia Handia), Katzarova andrea (Bulgaria), Gurit Kadman (Israel), Cherbuliez andrea (Suitza) bezalako pertsona ospetsuek parte hartu zuten, baita Iñaki Irigoien, Gaizka Barandiaran, Juan Antonio Urbeltz, Joakin Jiménez, Francisco Arrarás… bezalako euskal ikerlari garrantzitsuek ere.\nDantzari aldizkariak Dantzariak izena hartzen du eta aurrera eramateko erredakzio- eta elaborazio-talde bat sortzen da eta dantza tradizionalaren ikertzaile eta maitaleen topagune garrantzitsua bihurtzen da. Aldizkari honen aldeko lanagatik Iñaki Irigoien, Jesús Fernández, Mikel Larramendi, Angel Murua, Joxemiel Bidador… nabarmentzen dira.\n1974an berriz burutzen da EDBren lehendakaritzaren aldaketa, eta honela geratzen dira karguak:\nLehendakaria: Vicente Zaragüeta.\n1978an Iruñean burutzen da Dantzari Eguna eta Nafarroako hiriburuko zezen-plaza dantza tradizionalaren dantzariz eta maitalez betetzen da. Ekitaldi honek bultzada garrantzitsua eman zion EDBri, eta harrezkero zabaldu egin zuen jarduera-aukera: ikastaroak, dantzen grabazioak, disko eta bideoen edizioa, ikerketa-lanak… Era berean, lana sustatu zen Euskal Herriko lurralde bakoitzean.\nUrte horretan bertan Zuzendaritza-Batzordearen aldaketa burutu zen eta Euskal Herriko lurralde guztietako kideek batzordean parte har zezaten sustatu zen. Honela osatu zen Batzorde berria:\nLehendakaria: Iñaki Irigoien.\nLehendakari-ordea: Mikel Irazoiz.\nIdazkaria: Xabier Mendizabal.\nDiruzaina: Juan Jose Lauzirika.\nJose Maria Jimeno Jurio jauna Ohorezko Lehendakari izendatu zen.\nUrte hauetan zehar aldaketa politiko garrantzitsuak gertatzen dira, Eusko Jaurlaritzaren zein Udal eta Foru Aldundien eraketa aipagarriena izanik. EDBk eta bere ordezkaritzek diru-laguntzak jasotzen dituzte erakunde hauetatik eta honi esker jarduera-programa eta bere lurralde-azpiegiturak (egoitzak) hobetu eta zabaltzen dira.\nHurrengo urteetan garapen garrantzitsua ematen da lurralde-federazioetan eta elkarte bat sortzen da legez lurralde-ordezkaritza bakoitzeko, Gipuzkoakoa izan ezik, Elkartearen izena legez mantendu zuena. Honek lurralde ezberdinetan antolatutako jarduera kopurua handitzea ekarri zuen, nahiz eta autonomia honek guztien jarduerek indarra gal zezaten ere ekarri.\n90. hamarkadan, aldaketa-bide honetan, EDBren Batzordeak berritu ziren eta lehenengo Agapito Gorostiaga eta beranduago Angel Murua izan ziren bere Lehendakariak.\nAzken honek bere kargua utzi ondoren, Maribel Ortiz de Zaratek hartu zuen ardura eta Federazioaren egitura indarrean zegoen legedira egokitzeari ekin zion. Euskal Herria, egun bezala, hiru administraziotan banatzen zen eta honek harremanak zailtzen zituen diru-laguntzak eskatzeko orduan, baita erakundeekin lankidetza hitzarmenak eta protokoloak ezartzeko orduan ere.\nEDBren egitura berria barruko antolakuntzari, antolatzen dituen jarduerei edo finantzaketa erari dagokienez autonomia handiz funtzionatzen ari diren bost ordezkaritzatatik abiatuta osatzen da. EDBren ordezkaritzek, lurralde bakoitzeko talde eta dantzariak federatzeaz arduratzen.direnek, historikoki aurrera eraman dituzten jarduera nagusiak biltzen dituen proiektu bakarra dute: Dantzari Eguna, aldizkaria, ikastaroa, bideo eta diskoen edizioa, dantzen grabazioak… Bere finantzaketa ordezkaritzen kuotetan, Eusko Jaurlaritzaren diru-laguntzetan eta editatzen duen materialaren salmentan oinarritzen da.\nGaur egun, ordezkaritza guztiak daude ordezkaturik Batzordean. Hurrengo hauek osatzen dute Batzordea:\nPedro Romeo (Lehendakaria).\nEndika Saez de Adana (Lehendakari-ordea).\nXabier Mendizabal (Idazkaria)\nJuan Karlos Ornat (Diruzaina).\nIñaki Serrada (Bokala)\nTxema Oiarzabal (Bokala)


“Cuentos a cántaros” (Gaztelaniazko ipuin-kontalaria) - ZangozaKultura ZangozaKultura\n“Cuentos a cántaros” (Gaztelaniazko ipuin-kontalaria)\nASTEAZKENEAN, IRAILAK 23\nBadator ekaitza. Ipuinez beteriko hodeiak Zangozarantz doaz. Gogotik botako du!\nSarrera: Doan edukiera bete arte. Gonbidapenak aldez aurretik hartu behar dira. Gehienez ere, 4na sarrera pertsonako eta saioko. Sarrerak ez daude zenbakituta. Ikusleak iritsiera-ordenaren arabera eseriko dira. Gonbidapena erakutsi beharko duzu sartu ahal izateko. Ekitaldia behin hasita, ezin izanen da sartu. Gonbidapenak irailaren 8tik aurrera Kultura-etxean hartu ahal izanen dira, asteartetik ostiralera, 12:00etatik 14:00etara eta eta 19:00etatik 21:00etara.\nCovid19 dela kausa harturiko neurriak: jendeak aulki bana izanen du esleituta pertsona bakoitzeko (bai helduak bai umeak), eta bertan eserita egon beharko du ipuin-kontalaria hasten denetik amaitzen den arte. Beharrezkoa da sarreran zein irteeran gel hidroalkoholikoa erabiltzea eta distantzia soziala mantentzea. Nahitaezkoa da maskara mantentzea emanaldi osoan. Gomendatzen da umeak ere maskararekin joatea. Sarreran nahiz irteeran taldeak sortzea saiestu behar da. Atea Ipuin-kontalaria hasi baino 30 minutu lehenago irekiko da, jendea ongi koka dadin. Jendeak uneoro jarraitu beharko ditu Kultura-etxeko langileen jarraibideak.\nKultur agenda iraila


Motorrak berotzen hasi da Barakaldoko V. Baffest - bizkaie.biz\nBizkaie! 2020-02-14 09:55 Kulturea\nEmakumezko argazkilariek euren proposamenak bialdu leikiez.\nJaialdiaren aurkezpena (Argazkia: Barakaldoko Udala) | Ikusi handiago | Argazki originala\nEmakumeek egindako argazkigintzea da Barakaldoko Baffest jaialdiaren oinarria. Maiatzaren 4tik 31ra egingo daben bosgarren edizinorako deia zabaldu dabe antolatzaileek, euren argazkiak erakutsi nahi dituen emakumezko argazkilariek hautagaitzea aurkeztu deien. Aurreko lau edizinoetan, 45 artistaren lanak ikusi ahal izan dira Barakaldon.\nAmaia del Campo alkateak adierazo dauenez, artea eta aldarrikapena buztartzen ditu Baffest jaialdiak: Argi dogu kulturea bitarteko parebakoa dala herritarrak askotariko gaietan sensibilizetako. Horreetako bat bardintasunarena eta emakumearen lanaren aldarrikapenarena da. Gizonak beti izan dira gehiago eta ezagunagoak argazkigintza artistikoan, eta horri bueltea emotea da asmoa. Horrezaz gan, Baffestek dakarzan erakusketetan, ardura sozialak eta aldarrikapenak ohikoak dira.\nKontuak kontu, jaialdian parte hartu gura daben argazkilariek kategoria bi izango ditue aukeran: Sail Nagusia eta gorutz datozan sortzaileena. Miren Pastor izango da aurtengo komisario eta Sail Nagusiaren arduraduna. Beste atala, Euskal Herrian jaio edo bizi diran emakumeei zuzenduta dago, eta martiaren 15a orduko emon behar da izena.\nOraindino ia hiru hile falta dira Baffesteko erakusketak ikusi ahal izan deiguzan, baina argazki gosez dagozanek aurrerapen batez disfrutau leikie Barakaldoko kaleetan zein Hizkuntza Eskolan. 2019ko edizinoa irabazi eban Aitziber Oskolaga donostiarraren argazkiak formatu handian ikusi leitekez dagoeneko. Plaketak erakusketan, aspaldiko gomutetara jo dau Oskolagak, eta zauriak ixten ahalegindu da.\nMotorrak berotzen hasi da, beraz, V. Baffest. Argi eta garbi esan geinke Baffest sendotu egin dala, bosgarren edizinoari hasierea emoten gabizan ezkero; edizino garrantzitsu honek gure jaialdiaren irudia indartzen lagunduko deusku, Barakaldon zein gure mugetatik kanpo, adierazo dau Amaia del Campok.


Elkartzenen Asanblada Orokorra\nPasa den Azaroaren 15 ean Elkartzenen Asanblada Orokorra burutu genuen. Bertan, urteroko giro onean, egoeraren azterketa egin eta gero, urteko plangintza adostu genuen. Ondoren, denon artean norberaren ikuspuntuak eta zalantzak argitu eta gero, lunch batekin bukatu genuen eguna. Ikasturtea hasteko gogoak eta animoak hartuta, gure aurrean dugun egoerari hortzak erakusteko prest, beste behin ere aurrera egingo dugu!\nSistema krisian dago eta horrela gaude gu ere, krisi etengabean. Kapitalismoak, prekarietatea bizitzako eremu eta sektore guztietara zabaltzen du. Arazo ekonomiko, beldurrak eta ezinegonak aktibazio ezara garamatza. Soldatapelpeko lan gehiago eta militantzia gutxiago, gure barrenean ideología atzerakoia goitik behera zipristintzen gaituelarik. Horrela, matxismoa, sexismoa, xenofobia nola indibidualismoa eta egoeismoa bilakatzen delarik gure eguneroko ideologia. Sistema Kapitalista heteropatriarkalaren elementu guztiak gure egiten ditugu konturatu gabe. Azkenik, erreformismora heltzen garelarik eraldaketa soziala alde batera utziz.\nAtzerabidean gaude murgildurik, maila teoriko zein antolakuntza mailan. Horregatik, egoera honen aurrean, inoiz baino garrantzitsuagoa ikusten dugu Elkartzenetik azken urte guzti hauetan egin dugun lana. Ezinbestekoa ikusten dugu etengabe kontzientziak astintzea. Antolakuntza modu egoki bat bilatu eta diskurtso indartsu eta bateratu bat kaleratu eta maila teoriko zein praktikoan asmatzea. Buruan beti gure helburua den eraldaketa soziala ipar, lan asko dugu aurretik egiteko.\nGuri dagokigunez, Elkartzen indartzea dagokigu maila kuantitatibo nola kualitatiboan. Inplikazio maila handituz, militantzia soziala formatuz, ideien gudan eragin behar dugu edonoren aurrean eta edozein lekutan. Ezinbestekoa izango da Elkartzen indartzea, herri mugimendua indartu ahal izateko, modu berdinean ezinbestekoa den bezala herri mugimendua indartzea herri boterea sortzeko.\nEpe ertainera prespektiba\nGure helburua lege bidez prekarizatutako gizarte batetik explotaziorik gabeko jendarte libre batera iristea bada, beste herriekiko elkartasunezko harremanak izango dituena, hurrengo generazioen etorkizuna baldintzatuko ez duena eta Euskal Herrian bizi eta lan egiten dugunon burujabetza bilatuko duena, salto kualitatibo bat ematea izango da gure helburua, maila teorikoan eta eredu sozial mailan Euskal Herriko eskubide sozial, parte-hartze sozial zein herri boterean. Helburu lorgarriak jarri beharko ditugu, elkartzen indartu bidean eta beharrezkoak izango diren aliantzak bilatuz.\nModu honetan, 4 dira lantzea ezinbestekoak izango diren lanlerroak.\nDiru sarrera duinak izateko eskubidea\nAberastasunaren Banaketa: Aurrekontuak/Fiskalitatea\nParte-Hartze sozial aktiboa: Lan erreproduktibo eta produktiboaren banaketa/Zerbitzu publiko eta sozialak.\n2014-2015 ikasturteko Plangintza\nAurtengo gure helburuak hauek izango dira:\nGure lan lerroen gainean lan egitea. Zentzu honetan, aurtengoan, Etxebizitza Eskubidearen gaineko eta diru sarrera duinak izateko eskubidearen gaineko lanketak egingo ditugu. Alde batetik, Etxe hutsen gaineko presioa handitzeko beharra ikusita horren gainean arituko gara gehien bat. Bestetik, Pobreziari muga jartzeak duen garrantziaz harituko gara. Horretarako, irakurketa sektorialak egin eta pobreziaren mugaren diskurtsoa kaleratzeko apostua egiten dugu.\nErreferentzialtasuna handitzea. Aurtengoan kalera gehiago ateratzeko apostua egiten dugu. Ahal dugun einean, gure presentzia kaleratzeko apostua egiten dugu.\nElkartzen indartzea (barnera begira). Lan eraginkor bat egin ahal izateko ezinbestekoa da antolakuntzan salto bate matea. Horretarako, formakuntzan sakondu, gure egiturak egonkortu eta Euskal Herrian zabaltzeko apostua egingo dugu.\nGure lan sarearen inplikazioa bilatzea. Zentzu honetan, badakigu inguruan jende asko dugula Elkartzenen lana babesten duena. Zentzu honetan gure apostua jende horri lanerako espazioa ematea izango da. Gure helburuekin bat egiten duten pertsona orok du lekua Elkartzenen.\nErantzun maila handitzea. Erresistentzia mentalitatetik eraikuntza nazionalerako mentalitatera salto egin behar dugu. Horretarako, trebakuntza kritikoa (metodoa) ezinbestekoa da eta baita errealitatea ezagutzea ere. Aurrera egiteko, balioen borrokan sakondu eta errebisionismoa borrokatzea ezinbestekoa izango da. Modu berean, botereak eraikitzen Joan ahal izateko.\nAliantzak lantzea. Errebindikazio sozialetan amankomuneko puntuak dituzten eragileekin.\naliantzak, batez ere, eskubide sozialen arloan lan egiten duten beste eragile batzuekin emango ditugu.\neskubide sozialekin daukaten harremana kontuan izanda, lan esparru amankomunak osatu beharko ditugu sindikatuekin.\nbere eskubide ekonomikoak, politikoak, sozialak, existentzialak… ukatzen zaizkion herri baten parte garen heinean, lan esparru amankomunak landu beharko ditugu herri mugimenduarekin.\nEuskal Herriaren lurraldetasuna kontuan hartu eta errespetatzen duten eragileekin soilik egingo dugu lan.\nAsanbladan, Euskal Herrian eskubide sozialen karta batek duen garrantzia ikusita, gure irakurketa zabaltzea ezinbestekoa ikusten genuen. Horrela hauek dira motzean aipatzea ezinbesteko ikusten genituen ausnarketak.\nprozesu osoa hastapenetik EAEtik eta EAEra begira egin da - batez ere mediatikoki prozesua irudikatzea eta indartzea bilatu da.\neztabaida ez da Euskal Herri osoan eman\noinarrian errotuta egon gabe, herri eta auzoetan eztabaida emateko epeak ez dira aproposak izan - eztabaida ez da lan mundura eraman.\nGure ustez, ondoren doazen alternatibak kontuan hartu gabe, Eskubide Sozialen Kartak ez du eraldaketa sozialerako ezinbesteko pausurik emango, eta beraz, zalantzak sortzen dizkigu. Horrela, hauek dira Elkartzenentzat alternatiba orok aliantzak ezartzeko behar dituen oinarri batzuk:\nherri boterea berreraiki eta indartzeko apostua\nEuskal Lan Harreman Esparrua eta Euskal Eremua eraikitzea\nSozioekonomiaren aldeko apustu irmoa\nBukatzeko, gure konpromezuak aurrera jarraitzen duela esatea besterik ez zaigu geratzen. Garai zailak bizi ditugu, baina ez gara kikiltzen. Urte asko daramagu borrokan eta horretan jarraitzeko irmotasun osoa dugu. Loturik nahi gaituzte, dozilak, erabilgarriak. Baina askeak izan nahi dugu, erradikalak, maitakorrak, arduratsuak eta borrokalariak! Antolakuntza ala porrota! Guk erabaki dugu iada.\nZURE ESKUBIDE SOZIALEN ALDE BORROKATU!\nPREKARITATEARI AURRE EGIN!\nEKINTZEN GOGOZ, ANTOLATUZ IRABAZI!


9 Essentials Semaltatik Zure SEO Boost Eman\nWeba beti erabilgarri dago, nahiz eta jendea surfeatzen duten euren aukerak mugatzen diren Google-ren (edo beste edozein bilatzaileren) emaitzen lehen orrialdera mugatzen diren arren. Horrela, zure enpresak SEO kanpaina gogorra edo pay-per-click publizitatean parte hartu behar du. SEO zuzena egiten bada, sailkapen ona bermatzen duzu.\nMichael Brown, Semalt Bezeroaren Arrakastaren Arduradunak SEO estrategiaren laguntzarekin aholkuak ematen ditu.\nZiurtatu zure web mugikorra errespetatzen dela\nMugikorreko gailuak erabiltzen dituzten pertsonek bidaia-helmuga eta beste zeregin batzuk bilatzea da. Horrek esan nahi du zure webgunea nabigagarria dela gailu guztietan - ordenagailu eramangarria, telefono mugikorra edo tableta den ala ez. Jarraitu Google ranking mugikorreko faktoreei buruzko informazioa.\nerabili web diseinu sentikorrena\nmurriztu orriaren karga abiadura\nUkipen elementu txikiak saihestu\nEz erabili testu fitxategiak\nitzali flash animazioa\nEz dago inolako alferrikako eta intrusiboen interstizioak\nBe gako-hitzak erabiliz\nIkus dezagun adibide hau: norbaitek Parisera joatea nahi du. Noiz hasten da bidaia? Oinak Parisen ezarri zituztenean? Beno noski ez. Hegazkina al dute? Era berean oker. Beraz, aireportura bidaiatzen duten kabina baten gainean? Itxi baina ez hurbil. Bidaia berehala hasiko da ideia. Horretarako, ziurtatu gako-hitz onena erabiltzen dituzula. Esate baterako, "London hotel liburua" edo "Paris-London hegazkina" esate baterako, buztin luzeko gako-hitzak egin beharko lukete. Goi mailakoa izateko, erabili hitz zehatzak eta zerbitzuak.\nGizarte-komunikabideek funtsezko zeregina dute zure zerbitzuen erabilera sustatzeko. Sinetsi edo ez, ikusizko komunikabideen eta sare sozialen arteko sinergia ona dago. Aprobetxatu. Argitaratu HD, argazki sinesgarria zure sare sozialetan.\nHasi blog bat\nZure bloga behar duzu zure webgunera estekak lortzeko. Osagai fresko eta erakargarria idatzi argazki-stockekin. Norberaren interesak harrapatzeko zerbait idaztea.\nLotutako webgune eta blog autoritarioekin\nZure enpresak iturri ezagun eta autoritarioen aipamena egiten badu, negozio ona egingo duzu.\nZiurtatu zure webgunea nabigagarria dela\nOrrialde ugari badituzu, ziurtatu erraz nabigatzen direla. Adituek ez dute 2 orrialdetan hiru klik baino gehiagotan egon behar. Izan ere, oso ideia ona izango litzateke edukien atal eta azpiatalak biltzea.\nNice argazkiak ez dira soilik erreserbatu behar. Zure webgunea erakargarria izan behar da. Irudiak eta bideoak testu soilarekin hobeto inprobisatzen uzten dute.\nBete zure webguneko eskema-markaketa\nEskemaren markaketa Google-n inoiz gertatu zenaren ezaugarririk onena da. Zorionez edo zoritxarrez bilaketa emaitzen lehen orrialdean sailkatutako webguneetarako bakarrik funtzionatzen du. Pakete zure eskemaren markaketa iritziak, 5 izarreko balorazioak eta argazkiak. Magia egiten du.\nZure lehiakideei espioi\nKonfiguratu taldea lehiakideei berrikusteko. Saiatu beren web orriak aztertzeko, Web CEO bezalako tresnak erabiliz beren estrategiak aztertzeko. Saiatu irudikatu:\nnola erabili ditzakezun gako-hitzak sailkatzeko\nto backlinkatzen dituzten gako domeinuak\nGizarte-komunikabideetan jarduera guztiak


Aratusteak bai, baina deskantsua ez - Arrasate - Goiena.eus\nAratusteak bai, baina deskantsua ez\nXabier-Urzelai 2004-02-20 11:55\nArrasaten aratusteak martitzenean ospatuko baditugu ere, Euskal Herriko leku askotan asteburuan ospatuko dituzte. Hori dela-eta gazte mailetako talde askok deskantsua izango dute asteburuan. Talde nagusiek, berriz, ez dute atsedenik hartuko. Futbolean, saskibaloia, errugbian eta eskubaloian egongo da zer ikusi.\nMondrak bihar arratsaldean (16:00, Lesakan) jokatuko du Beti Gazteren kontra. Norgehiagoka jokatu eta gero, Tolosara joateko aukera ederra izango dute, baina talde mondragoetarra ez dago parrandarako; azkeneko lau partiduak galdu egin dituzte-eta.\nErrugbiko mutilek ere zapatu arratsaldean jokatuko dute, Santanderren. Horiek ere 16:00etan dute partidua, eta norgehiagoka garrantzitsua da, igoera fasean buru-belarri dabiltza-eta. Bidaia luzea egin eta gero, izango dute juergarako gogorik?\nOintxekoek merezi dute parranda egitea\nZapatu arratsaldean jokatuko du Ointxe Arrasatek, baina normalean baino beranduago (20:00, Iturripen). Durangoko Tabirako izango da Iturripen, eta talde mondragoetarraren bolada onari amaiera ematea izango da bizkaitarren helburua. Arrasatek jokatu dituen sei partiduak irabazi egin ditu, eta marka horrekin aratusteak gura moduan ospatzeko eskubidea dute.\nAzkenik, Arrasateko eskubaloiko mutilek martitzenera arte itxaron beharko dute. Edo bestela, domeka arratsaldean Aretxabaletara joan ahal izango dira. Zapatu gauean, baina, etxean lasai-lasai. Arrasateko hiru taldeek domeka goizean jokatuko dute. Arrasate C taldeak goizeko 10:00etan, 11:00etan Arrasate Bk eta 12:00etan AGR Arrasatek.


ON-Habitat eta unibertsitateen arteko elkarkidetza bezala jaio zen HABITAT UNI. Ekimen hau, elkarlanean, ezagutza desberdinen hartu-emanean eta pertsonetan ardazten diren egitasmoetan oinarritzen da. Azken helburua, Garapen Iraunkorreko 11. Helburuan eta Hiriko Agenda Berrian funtsatzen den hiri iraunkor eta hobeago bat lortzea da.\nTestuinguru honetan, Big Blue Book liburuaren xedea, mapa batean eta zeharkakoa den ikuspuntu batekin, mundu guztiko unibertsitate eta ikerketa zentroek sortzen duten ezagutza biltzea da.\nLehenengo argitalpen honetan, mapa hau Habitat UNIren parte diren 70 unibertsitatek osatzen dute. Bakoitzari buruz aurkezten den informazioa erabilgarria izatea nahi du hirien ezagutzaren inguruan interesatuak dauden bai akademia, bai instituzio publiko, empresa eta elkarteentzat.\nMadame Maimunah Mohd Sharif, ON-Habitat Zuzendari Orokorraren hitzetan:\n“Hiriko arazo eta erronkak esfortzu kolektiboak behar dituztela erakusten du Big Blue Book liburuak (…) UN-Habitat erakundearen parte diren unibertsitateak eta hauek, hiriko garapen iraunkorrarekin duten konpromezuari buruzko ezinbesteko irakurketa da.\nLiburua hurrengo estekaren bidez jaitsi dezakezu


MOMENTO AZUL: Aurpegiko krema elikatzailea 50 ml\nHomeDendaAurpegirakoMOMENTO AZUL: Aurpegiko krema elikatzailea 50 ml\nHome / Azal mota / Heldua / MOMENTO AZUL: Aurpegiko krema elikatzailea 50 ml\nEuren buruarekin denbora pittin bat eduki eta zaindu nahi duten pertsonentzat egokia. Bere belar lurrin natural eta exotikoak babestuta eta mimatua sentiaraziko zaitu. Ongi sentituko zarenez, zure azalak ere ongizatea transmitituko dizu.\nMOMENTO AZUL: Aurpegiko krema elikatzailea 50 ml quantity\nCategories: Aurpegirako, Azal mota, Heldua, Kremak, Zainketa berezia, Zimurrak Tags: aceites vegetales, Aromaterapia, cosmética experiencial, cosmética natural, ingredientes ecológicos, nutrición Product ID: 16676\nAltu mailako nutrizioaren beharra baduzu.\nKrema lodiak eta era beran, erraz xurgatzen direnak gustoko dituzu.\nLore-usainak eta usan exotikoak atsegin dituzu.\nNor berak bere burua maitatzea funtsezkoa dela uste duzu.\nSacha inchi-olioa oso emoliente handia da; larruazala babesteko funtsezko elementuak diren Omega 3tan eta 6an, proteinetan eta esteroletan oso aberatsa.\nJara- eta salbia-olio esentziala oso egokia da larruazal heldua zaintzeko eta zimurretarako oso birsortzaile ona eta toniko handia baita.\nArrosaren makila-olio esentzialak azala leundu egiten du duen zelula-bizigarri indartsua den linalol kantitate handiagatik.\nOlio esentzialen sinergiak eta ginkgo bilobaren estraktuak estresatuta dagoen larruazala lasaitzen dute, eta, aldi berean, propietate berresleak eta konpontzaileak ematen dituzte.\nZure larruazala elikatuta sentituko duzu, bizirik.\nBere lore-lurrin natural eta exotikoak zure buruarekin orekan zaudela sentiaraziko dizu, mimatua eta segurua.\nBegiratu ispiluan eta errepikatu hiru aldiz “nik baliagarria naizelako”.\nBe the first to review “MOMENTO AZUL: Aurpegiko krema elikatzailea 50 ml” Cancel reply


liburu-denda – Irunero\nApirilaren 23ko Liburuaren Nazioarteko Egunari begira, eta Irungo Tinta Cómics eta Elkar liburu-dendetan kontsultatu ondoren, Kultura Saila Liburu Azoka aurrera eramateko prestaketa lanak amaitzen ari da. Iaz gertatu zen bezala, eta Covid-19ren pandemiaren harira ezarritako neurriak kontuan hartuta, jarduera hori...\nDatorren ostegunean, apirilaren 23an, mundu osoan ospatuko den Liburuaren Eguna dela eta, Irungo Udaleko Kultura arloak Irunen antolatutako jardueren berri eman du. Aurtengo ediziorako programa bat prestatzen ari ziren, eta nobedade nagusi gisa, Liburu Azoka b...\n2019-2020 ikasturteari hasiera emateko material berria\nJakina da iraileko lehen egunak iritsi orduko ikasturte berriari hasiera emateko garaia dela. Atzean gelditzen dira udako hilabeteetako hondartza egunak eta gau amaigabeak, liburu eta boligrafo berriei lekua uzteko. Ikasturte berrian zehar ikasleek emaitza one...


kritiken hemeroteka » Ahaztu behar ez den poeta\nOlerkiak / Esteban Urkiaga, "Lauaxeta" / Euskal Editoreen Elkartea, 1991\nAhaztu behar ez den poeta Jon Eugi / Euskaldunon Egunkaria, 1997-06-21\nIazkoa Lizardiren urtea izan zen gurean. Hainbat ekitaldi antolatu zen Euskal Herriko zenbait herritan haren jaiotzaren mendeurrena zela-eta. Bada, aurten ere gerra aurreko beste olerkari handi baten urteurrena betetzen da, hain zuzen Lauaxetaren heriotzarena, hurrengo asteazkenean, ekainaren 25ean beteko baitira 60 urte indar frankistek afusilatu zutela. Ez da parada txarra, beraz, bera ezezik bere literatur lana ere gogoratzeko.\nArrats beran izenburuko liburua 1935ean argitaratu zuen Esteban Urkiaga Lauaxeta-k. Lau urte lehenago plazaratu zuen Bide barrijak haren ondorengoa da. Liburu hura berritzailea izan zen, erromantizismo eta sinbolismoaren haizeak ekarri zituelako euskal literaturara. Horrexegatik kritikak jaso zituen, maila jasokoa zelako eta ulergaitza egiten zelako. Liburuaren sarreran aipatzen den bezala, eztabaida latzak izan ziren garai hartan kontu horren inguruan: poesia erraza edo poesia zaila, zein zen egin behar zena, zein zen orduan gehien komeni zena. Joxe Ariztimuño Aitzol euskaltzaleak, adibidez, poesia erraza egiteko aholkua ematen zuen, literatura ahalik eta jende gehienarengana heldu zedin. Badirudi eztabaidek eragina eduki zutela idazle bizkaitarrarengan eta Arrats beran honetan badago poesia errazagoa egiteko nahia. Horrela, bertsoaren moldeetatik hurbil dauden poemak aurkituko ditugu, batere arazorik gabe irakurtzen direnak.\nLauaxetaren poesia ez da taxukera askekoa, erriman oinarritzen den poesia da. Horren ondorioz, bere poemetako edukia formara errenditzen da: azaldu nahi duena errimaren pean jarrita adierazten du. Hala eta guztiz ere, nahitaez errimatu behar hori gora-behera, Lauaxetak maisutasunez lortzen du bere poemetan bere sentikortasuna islatzea. Baina Laukinizen jaiotako olerkariak ez die uko egiten liburu honetako lanetan Europako literatur korronteei. Horrela, sarri askotan modernismoaren eta sinbolismoaren arrastoa sumatzen dugu.\nAipatu beharra dago zenbait poema ez direla errazak egiten ulertzeko lehen irakurraldian. Lauaxetak darabilen bizkaierak, eta bizkaieraz kanpoko euskalkietatik hartutako hitzek ulermena zaildu egiten dute eta poema batzuk behin baino gehiagotan irakurtzera behartuta izango gara konprenitu nahi baditugu. Ulermena errazten ez duten arrazoien artean erabilitako idazteko arauak daude, garai hartan ez baitzegoen euskararen batasunik. Horretan ordutik hona egin dugula aurrerapausorik antzematen da.\nOlerkari abertzaleak bertako gaiak, gertuko lanbideak eta hemengo jendeen berri jasotzen du bere poemetan. Present da baita ere euskal aberriaren kezka. Ez dugu ahaztu behar idazleak hitzaurrean azaltzen duela horretxek bultzatu duela idaztera: “Erri onenganako maitasunak olerkijetara nauzu”. Ildo horretakoa da Mendigoxaliarena poema, beharbada denen artean ederrena, ez bakarrik lantzen duen gaiarengatik, baita Lauaxetak jartzen duen sentimentuagatik eta poemaren garapenarengatik beragatik ere. Poema horrek gordetzen du bere baitan Dana emon biar jako / matte dan azkatasunari leloa, euskaldun askok ezagutzen duena, baina egilea nor den jakin gabe. Nabarmengarria da, halaber, ildo berean, Amaiurko gazteluaren menperaketa kontatzen duen olerkia: Amayur gaztelu baltza.\nBeraz, Euskal Editoreen Elkarteak Klasikoak sailean argitaratutako liburu hau kontuan hartu behar dugu. Izan ere, denboran aurretiaz idatzi diren liburuak ezagutu eta irakurri behar ditugu, gaur egungo literaturari heltzeko. Liburu hau ez da horretarako aukera txarra, baditu poema bat baino gehiago irakurzale eta irakurzale ez den euskaldunak ezagutu beharko lituzkeenak.


Aldundiek gehien irabazten duten amen mesederako neurria ontzat jo du – Alternatiba\nPNVren Bizkaiko Foru Aldundiko Ogasunak datuak pixka bat ezkutatuta eman zizkigun. Tarteak soldataren arabera jarri beharrean, oinarri likidagarrien arabera eman dizkigulako, eta lehen tarteko barne desorekak ezkutatu dituelako, baina hala ere adierazgarria da.\nArazoa da, beraz, Araba, Bizkai, eta Gipuzkoako aldundiek modu akritikoan ontzat ematen dutela neurri bidegabe bat. Gainera, orain aitatasun bajen luzatzearekin aitatasun eta amatasun baja altuenak dituztenei egingo zaie mesede.\nGogoratu beharra dago, halaber, Auzitegi Gorenaren epaia ez zela derrigorrez bete behar EAEn; are gehiago, PNVk ez du foralitatea defendatu eta ogasun desberdina duen Espainiaren menpe egotea nahiago izan du. Ildo honetatik, Nafarroan erakutsi da, are gehiago egin zitekeen arren, auzi bidegabe honen eraginak mugatu zitezkeela.


Haurreskolak Partzuergoaren urteko Batzar Orokorra dela eta zerbitzu hezitzailearen doakotasun osoa aldarrikatu du berriz ere EH Bilduk. EH Bilduk ohar bidez adierazi duenez, “Partzuergoan, azken urteetan gertatu bezala, ez da ezer aldatu. Haurreskolak osatzen dugun komunitateak behin eta berriz egin ditugu Partzuergoa eraldatu eta erronka berriei egokitzeko proposamenak eta ez da inongo aldaketarik egon”.\nEH Bilduren hitzetan, Partzuergoaren parte hartzea erabat mugatua da eta udalerrien bozka kopurua guztiz mugatu da. Zentzu horretan, Partzuergoaren Batzarra loteslea izatea eta parte hartzea zabaltzea proposatu du indar subiranistak.\nHonetaz gain, koalizioaren iritziz, “Haurreskolen aurrekontua handitu beharra dago, norabide horretan soilik lortuko baita Haurreskolak aurrera begirako erronkei begira jartzea, duten kalitatea handitzea eta baita ospe ona handitzen jarraitzea”, adierazi du EH Bilduk LAB sindikatuarekin lortutako azken akordioa lehentasunez bete dadin exijitu ostean.\nAzkenik, EH Bilduren izenean adierazitakoaren arabera, “Eusko Legebiltzarrean gehiengo osoz onartutako Legez Besteko Proposamena berehala betetzea eskatzen dugu. Horrela, 18.000€tik beherako diru sarrera duten familiek Partzuergoko Haurreskolak doan izan ditzaten errealitate bilakatu behar da.” Gainera, inlusioa eta aukera berdintasunaren norabidean, EH Bildun, 0-3 ziklo osoaren inguruko zein Haurreskolak Partzuergoaren gaineko eraldaketa sakona behar dela adierazi dute. Hala nola, egungo zein etorkizuneko euskal jendartearen beharrei egokituko den eredu berritzaile baten alde egin du ezkerreko koalizioak.\nAurreko guztiarengatik, EH Bilduko ordezkariek gaur egingo den Batzar Nagusira ez joatea eta planto egitea erabaki dute.


Behe-hodeiak izango ditugu, batez ere larunbat gauean eta igandean egunaren lehen partean. Astelehenetik aurrera, litekeena da haizeak ekialdetik jotzea, eta ostarteak gailenduko dira berriro.\nEgunsentia Irunen. Argazkia: Juncal Abad.\nPilarreko Ama Birjinaren zubian eguraldi ona nagusituko da, baina tenperatura freskoak izango dira egunaren lehen eta azken orduetan, Euskalmet Euskal Meteorologia Agentziak eta EITBren Eguraldi zerbitzuak egindako iragarpenaren arabera.\nEuririk espero ez den arren, igandean zirimiri pixka bat bota dezake isurialde atlantikoko zenbait puntutan. Astelehenetik aurrera, litekeena da haizeak ekialdetik jotzea, eta ostarteak gailenduko dira berriro.\nOstiral honetan, eguraldia egonkorra eta eguzkitsua izango da berriro. Zerua eguzkitsu geratuko da eta tenperatura maximoak 20 gradu ingurukoak izango dira. Arratsaldean, ipar-ekialdeko haizea ibiliko da eta gauean tenperaturak behera egingo du berriro.\nLarunbatean, ez da aldaketa askorik izango. Lanbroa eta lainoa izango ditugu goizean, eta zerua ia oskarbi egongo da, baina egunak aurrera egin ahala behe-hodeiak ugaritu egingo dira iparraldean, batez ere kostaldean. Haizeak iparraldetik joko du arratsaldean, eta indartu egingo da barnealdean, Ebroko ibarrean, esaterako. Tenperatura ez da aldatuko edo 1 edo 2 gradu jaitsiko da, batez ere ipar partean.\nIgandean, goizeko lanbroa eta behe-hodeien tarteakin izango ditugu egunaren hasieran, eta Euskal Herriko iparraldean noizbehinka euri txikia egin dezake. Arratsaldean, hodeiak gutxitu egingo dira eta eguraldi eguzkitsua nagusituko da, batez ere hegoaldean. Haizea iparraldetik finkatuko da eta indar pixka bat hartuko du arratsaldean. Tenperatura maximoak apur bat jaitsiko dira; minimoak, berriz, altuagoak izango dira, oro har.\nGoizeko lanbroa Okondon. Argazkia: Iñaki Arteta.\nAstelehenean, berriro argituko du lanbroarekin eta goizeko lainoarekin, baina, oro har, igandeko egunaren antzeko eguna espero da, hodei batzuekin eta tenperaturan aldaketarik gabe. Norabide aldakorreko haize ahula ibiliko da, eta arratsaldean ipar-ekialdekoa finkatuko da; tarteka bizia izango da. Tenperatura minimoak ez dira aldatuko edo gutxi jaitsiko dira, eta tenperatura maximoak ez dira aldatuko edo apur bat igoko dira.\nAsteartean, berriz, goizeko lanbroaren eta lainoaren ondoren, tenperaturak gora egingo du eta zerua garbi egongo da Euskal Herri osoan. Norabide aldakorreko haizea ibiliko da, eta arratsaldean ipar-ekialdekoa finkatuko da, tarte biziekin. Tenperatura minimoek ez dute aldaketarik izango edo apur bat jaitsiko dira eta tenperatura maximoek ez dute aldaketarik izango.


Sagardozaleak epaile, abiatzear den Txapelketa Herrikoian | El Diario Vasco\nGipuzkoaSagardozaleak epaile, abiatzear den Txapelketa Herrikoian\nSagardozaleak epaile, abiatzear den Txapelketa Herrikoian\nSagardogileen topa iazko Sagardo Egunean. / LUSA\nGipuzkoako Sagardogileen Elkarteak prestatu duen 'Iraila bete sagardo' egitarauaren barruan egingo da, beste hainbat ekitaldirekin batera\nIrailean, sagardo berria egiten hasiko dira sagardogileak 2017ko uztako sagarrekin. Sagardoa, hala ere "urte osoan edaten den edaria" da, eta "urte osoko ofizioa" sagardogintza, Gipuzkoako Sagardogileen Elkarteak 'Iraila bete sagardo' egitarauaren berri emateko prestatu duen oharrean irakur daitekeenez.\nUrte osokoak dira, jakina, edaria eta ofizioa, baina irailean jotzen dute gaina bi horien inguruko jarduerek, Donostia eta Ordiziako Sagardo Egunen eta Euskal Herriko Sagardo Txapelketa Herrikoiaren eskutik.\nAurreneko hitzordua larunbat honetan , irailak 2, egingo den Donostiako XXXII. Sagardo Eguna da. Goizeko 11:00etatik 14:00etara, sagardo dastatzea egingo da Konstituzio Enparantzan. Gipuzkoako Sagardogileen Elkarteko sagardoak dastatu ahal izango dira bertan, eta txertaketak egiten ikasteko tailerrak edota sagar mota ezberdinen erakusketa eta dastatzea ere egingo dira.\nPlazan bertan egingo da halaber 'Sagardogintza, gure ofizioa' erakustaldia. Bertan sagarrak bildu, jo eta tolare zaharrarekin lehen muztioa atera eta dastatzeko aukera izango da. 12:30ean, berriz, sagardogileen topa eta omenaldia egingo da. Aurten Joxe Miguel Bereziartua izango da omendua, "sagardogintzari zein Elkarteari eskainitako guztia" eskertu nahi baitiote. Sagardo bereziek eta euskal sagardoa jatorri deiturak ere izango dute tarte berezia, kata egingo baita 13:00etan Liburutegi zaharraren azpian dagoen Kriptan. Kriantzak, apardunak, edota muztioak dastatu ahal izango dira. Txartelak plazan egongo den informazio puntuan (basoen salmentaren ondoan) erosi ahal izango dira. 5 euroren truke, 4 sagardo desberdin dastatuko dira. Goizean zehar, beraz, sagardogintzaren bide osoaz gozatu ahal izango da: sagar barietateetatik, txertaketetara, lehen muztioaren elaborazioa eta sagardoaren dastatzea\nOrdiziako Sagardo Eguna, berriz, Euskal Jaien barruan egingo da irailaren 9an, larunbatarekin. Bertan burutuko da Euskal Herriko Sagardo Txapelketa Herrikoieko finalaurrekoa.\n41 sagardotegi lehian\nTxapelketa indartsu dator aurtengoan: 41 sagardotegik hartuko dute parte, eta lau finalaurreko eta finala jokatuko dira, bost herri desberdinetan. Gipuzkoako Sagardogileen Ellkarteak lehengo ohitura bati helduz ekin zion txapelketa herrikoia antolatzeari orain bi urte, eta 32 sagardotegirekin abiatu zen. Historikoki horrelako txapelketak egin izan dira, 1967tik aurrera zenbait txapelketa herrikoi antolatu baitzituen orduko sagardogileen elkarteak, herri desberdinekin elkarlanean, eta sare hori berreskuratzea da asmoa. 2015eko txapelketa lehen harria izan zen, iaz jarri zen bigarrena; eta finalaz gain, 3 finalaurreko antolatu ziren herriz herri. "Herriz herri egiten diren eta sare horretan sartzeko interesa duten txapelketa eta Sagardo Egunekin elkarlanean antolatu nahi du txapelketa herrikoia Gipuzkoako Sagardogileen Elkarteak", diote.\nEsan bezala, hirugarren edizio honetan Euskal Herriko Sagardo Txapelketa Herrikoiak 4 finalaurreko eta finala izango ditu. Izena ematen duten Euskal Herriko Sagardotegietako sagardoak afaltzera inguratzen diren guztien artean dastatu eta puntuatuko dira. Epaile izan nahi duten herritarrek afari txartelak hartu beharko dituzte aldez aurretik (finalaurrekoak 26€ eta finala 32€), afalduaz egingo baita puntuaketa lana. Epaile, hortaz, edonor izan ahalko da.\nFinalaurrekoak Ordizian, Andoainen, Zarautzen eta Oiartzunen izango dira, irailaren 8an, 15ean, 22an eta 23an, hurrenez hurren. Finala Azpeitian jokatuko da irailaren 30ean.\nAfari kide-epaileek ez dute jakingo zein sagardotegitako sagardoa ari diren dastatzen eta bukaeran jakingo dira irabazleak zeintzuk diren, bai finalaurrekoetan eta baita finalean ere. Guztira Euskal Herriko 41 sagardotegik hartuko dute parte lehiaketa honetan. Epaile izateko, berriz, nahikoa da afaltzera eseri eta mahaira ateratzen duten sagardoari norberaren gustuen arabera 5-10 tarteko puntuazioa ematea.\nAfari txartelak salgai daude Gipuzkoako Sagardogileen Elkartean batetik (943 33 68 11) edo gipuzkoakosagardoa@gmail.com helbidera idatzita; eta herriz herriko hainbat lekutan bestetik.\n25.000tik gora pertsona kaltetzen dituzte urtero lesio medularrek La Leze eta Aizpea gaztandegietako gaztak, sarituak Londresen


Erika Cremer: gas kromatografiaren aitzindari ahaztua - Zientzia Kaiera\nGaur egun, laborategi kimiko guztiek daukate, tresna esperimentalen artean, “gas kromatografo” izeneko tresna bat. Teknika horrek likidoen edo gasen nahasketa bateko osagaiak bereizi eta kuantifikatzen ditu, osagai bakoitzak zutabe estu baten betegarriarekin duen elkarrekintzari esker. Zutabe horren bitartez, nahasketaren lagin txiki-txiki bat igarotzen da, zutabetik etengabe dabilen gas eramaile batean injektatuta.\nGas kromatografiaren eginkizuna funtsezkoa izan da kimikaren eta beste diziplina batzuen historian (bereziki industria petrokimikoan); besteak beste, Ingurugiroaren Zientzietan. Izan ere, ezinbestekoa izan zen 1960ko hamarkadako DDTaren kontrako mugimenduan, bai eta industria isurietatik eratorritako substantzia kimikoek kutsatutako edateko urak ikertzeko ere.\n1952ko abenduan, Archer J. P. Martinek eta Richard L. M. Syngek Kimikako Nobel saria jaso zuten “banaketa kromatografia asmatzeagatik”. Gaur egun baztertu egin da termino hori, barnean hartzen baititu orain eskuragarri dauden hainbat teknika kromatografiko. Lehen sarituak bere Nobel Lecture hitzaldian azaldu zuen zerk eraman zuen 1940ko hamarkadako lehen urteetan “kromatografia likido” izenez ezagutzen duguna garatzera. Teknika horretan, banatu nahi den nahasketa likido eramaile batean injektatzen da (gas batean injektatu ordez). Hitzaldi horren azken hiru paragrafoetan, Martinek gas kromatografia aurkeztu zuen jendaurrean: “Syngek eta biok proposatu genuen duela hamar urte, banaketa kromatografiari buruzko gure lehen artikuluan. Baina, Jamesek eta biok egin dugun arte, ez du inork aintzat hartu”.\nIrudia: Erika Cremer zientzialariaren irudia Letizia Mancino Cremerrek egina.\nBeraz, dirudienez, 1952. urte amaierara arte, beraiek bakarrik egin zituzten aurrerapenak kromatografia mota zehatz horri dagokionez, eta hori bera ulertzen da testu akademiko batean baino gehiagotan. Hain zuzen ere, testuen arabera, eta, zehazki, 1952ko martxoan argitaratutako artikulu baten arabera, Martin eta Synge ziren teknika horren sortzaileak. Hala ere, gas kromatografiak hasiera ezezagunago bat izan zuen (gaur egun, dokumentuen bidez egiaztatuta dago), eta zerikusia dauka artikulu honen xede den emakumearekin.\n1944ko udazkenean, Erika Cremerrek, (Munichen jaioa) Innsbruckeko Unibertsitatean irakasle zela (naziek 1938. urtetik hartuta zuten Austriako hiria), eskuizkribu bat bidali zien Naturwissenschaften aldizkariko editoreei. Eskuizkribua bere gradu ikasle baten emaitzetan oinarrituta zegoen: etileno eta azetileno adsortzioko entalpien neurri esperimentalak egin zituen, eta ondorioztatu zuen metodo horrekin posible zela entalpia horretan 0.01 kilokaloriako desberdintasun txikiekin ere substantziak bereizi eta identifikatzea. Lehen artikulu horrek prozeduraren oinarriak finkatu zituen, eta egileek agindu zuten beste artikulu bat egingo zutela, neurri esperimentalak zehatz-mehatz azalduta.\nAldizkariak baieztatu zuen urte horretako azaroaren 29an jaso zuela eskuizkribua. Artikulua onartu ondoren, 1945eko otsailean, Cremer irakasleari bidali zizkioten inprentako probak. Hark zuzendu egin zituen, eta argitaletxeari itzuli zizkion. Alabaina, Bigarren Mundu Gerrako gorabeheren eta erregimen naziaren erorketaren ondorioz, aldizkariak ez zuen ezer argitaratu ez 1945. urtean ezta 1946. urtearen zati batean ere. Horrez gain, Naturwissenschaften aldizkaria Vienan argitaratzen zen alemaniarren okupazioan, baina, gerra amaitu eta Alemania banatu ondoren, Berlinera eraman zuten argitaletxea. Argitaratzaileak ere aldatu zituzten, eta, hainbeste aldaketa egin zirenez, Cremer irakaslearen txostena galdu zen; baina egileak txostena bilatzea baino gauza garrantzitsuak zituen egiteko. 1944ko abenduan, aliatuen bonbardaketa baten ondorioz, ia erabat desagertu zen Cremerrek lan egiten zuen institutua (Innsbrucken), eta hiritik kanpo zeuden instalazioetara joan behar izan zuen, baliabide materialik gabe kasik. Horregatik, sinesgaitza dirudi Cremerrek egoera horietan zuzendu eta argitaletxeari itzuli ahal izatea inprentako probak.\n2. irudia: Erika Cremer lanean laborategian. (Argazkia: Science History Institute)\nUrte gogor horietan, tresnak berregin behar izan zituzten institutuan hautsi ez ziren materialekin; ikasle berriak bilatu, eta bizirik iraun mendebaldeko hedabide zientifikoek isolatu bazituzten eta Cremerrek argitaratu ohi zuen Alemaniako aldizkarien eragina txikitu bazen ere. Edonola ere, Cremerren doktoregai batek, Fritz Priorrek, galdu zen artikulua sortzeko egin ziren lanekin jarraitu zuen, eta jatorrizko ekipamenduak aldatu zituen. Hala, modu argiago batean aurreratu zituen gas kromatografiaren funtsezko elementuak.\nFritz Priorren tesiaren eta Roland Müller ikaslearen emaitzek hiru artikulu egiteko balio izan zuten, eta, 1951n, hiru aldizkari desberdinetan argitaratu ziren. Hau da, Martinek eta Syngek 1952an Kimikako Nobel saria jaso eta Martinek gas kromatografiaren lehen saioak iragarri baino urtebete lehenago. Baina aipatu ditugun artikuluek eta Cremerrek nazioarteko kongresuetan parte hartzeko egin zituen bidaia bakanek ez zuten balio izan taldeak egindako lanei ikusgaitasuna emateko.\nHala ere, 1976. urtean, gas kromatografiaren sortzaile gisa aitortu zuten Cremer; hain zuzen ere, Chromatographia aldizkariak artikulu oso desberdin bat argitaratu zuenean, bai formari, bai edukiari dagokienez. Aldizkariko editore L.S. Ettrek hitzaurre batean azaltzen zuen, garai hartako kongresu batean ustekabean jakin zuenez, Cremerrek egindako lana galdu zela eta ez zela inoiz argitaratu. Editoreak gaiaren inguruan zuen interesa dela eta, gure protagonistarekin jarri zen harremanetan, eta hark esan zion inprentako proba zuzenduen kopia bat zuela bere artxiboetan eta aldizkarian argitaratzeko emango ziola.\nEditorearen hitzaurrearen ostean eta jatorrizko artikuluaren kopia argitaratu ostean, Chromatographia aldizkariaren zenbaki horretan, Cremerren beraren kontakizun xehe bat argitaratu zen, eta bertan azaltzen zuen zer gertatu zen bere ikertaldearekin gerra amaitu osteko urteetan (lehen laburtu dugu).\nCremer doktorea 1996ko irailean zendu zen, 96 urte zituela. Urtebete lehenago, Deutsches Museumek, munduko museo teknikorik garrantzitsuenak, egoitza berri bat ireki zuen Bonnen, Bigarren Mundu Gerraren osteko lorpen zientifiko-tekniko garrantzitsuenak biltzeko. Eta, erakusgai zeuden materialen artean, Erika Cremerren eta bere ikasleen gas kromatografiako lehen instalazioa zegoen.\nEgileaz: Juan J. Iruin (@lbuhodelblog), Kimika Fisikoko katedraduna UPV/EHUko Kimika Fakultatean. 2006. urtetik, el Blog del Búho izeneko blogean idazten du, gure eguneroko bizitzan aurkitzen ditugun eta kimikarekin lotuta dauden gaiei buruz.\nOharra: Artikulua Mujeres con Ciencia blogean argitaratu zen 2014o uztailaren 23an: Erika Cremer: La olvidada pionera de la cromatografía de gases.\nArgitalpen-data: 2020/04/09 · Atala: Emakumeak zientzian, Kolaborazioak\nAgnes Luise Wilhelmine Pockels (1862-1935), austriar inperioaren menpeko Venezian jaio zen 1862ko otsailaren 12an. Aita armada austriarreko ofiziala zuen eta […]


Argazkia: MB artxiboa. Datorren larunbatean, urtarrilaren 23an, Arrasate Atletiko Taldeko atletek Anoetako belodromoan lehiatuko den Gipuzkoako txapelketako lehen jardunaldian parte hartuko dute. Guztira, 8 atletak...\nArrasate Musikaleko Balleteko ikasleeek ballet emanaldia aurkeztu dute\nUrtero bezala aurten ere Arrasate Musikaleko Balleteko ikasleeek ballet emanaldia prestatuko dute. Emanaldia ekainak 11-a,ostirala 19:00etan Amaia Antzokian izango da. 80 bat ikaslee parte hartuko dute bertan eta koreografia ikusgarriak ikusteko aukera izango da.\nEguerdian elkarretaratzea egin da Herriko Plazan, azken eraso matxista salatzeko.\nEguerdian elkarretaratzea egin da Herriko Plazan, azken eraso matxista salatzeko: "Indarkeria matxistak ez du mugarik, bizi garen sistema kapitalista patriarkalaren funtzionamenduaren ezinbesteko tresna delako, eredu honek sortzen dituen pertsonen arteko botere harremanak, menpeko harremanak bizirauteko eta mantentzeko erabiltzen duen baliabidea izanik. Horregatik, indarkeria matxistak lehen mailako arazo politiko, sozial, ekonomiko eta kulturala izaten jarraitzen du; ez direlako modu isolatuan eta bakartuan ematen diren erasoak; bizi garen jendartearen antolaketa sexistak ahalbidetzen eta sustatzen duen indarkeriaren erabileraz ari baikara."


sentikor / sentikortu\nsentikortasun 1 iz sentikorra denaren nolakotasuna. ik sentiberatasun.\nErromantikoa da, eta sentiberatasunari, sentikortasunari eta sentimenduei garrantzi handia ematen die. Askoren artean «Filosofiako gida» - 261. orr.\nDonostiar izaeraren sentikortasuna hunkitzeko bertutea. Askoren artean «Rataplan» - 86. orr.\nHaren kontra bihurtuko ditut arimaren dohainik baliosenak, sentikortasuna eta jarraikitasuna? Jon Muñoz «Harreman arriskutsuak» - Choderlos de Laclos - 313. orr.\nEspazio-propietateek objektua osatzen dute, baina, aldi berean, gure mende daude, gure sentikortasunaren mende (espazioa gure sentikortasunaren a priori eginiko forma bat da). Askoren artean «Filosofiako gida» - 115. orr.\n«Dominazio kulturalaren aurkako sentikortasuna» dutenen aldetik. Berria - Kultura 2004-09-24\nHorren adierazle dira patronalak agertu dituen langileenganako «sentikortasunik eza» eta «arduragabetasuna». Berria - Ekonomia 2004-11-20\nEz da pentsatu behar gauzak bizitzen ditugun sentikortasun berarekin idatzi behar ditugunik. Pako Aristi «Gauza txikien liburua» - 133. orr.\nZalantza apur batez betiere, bihotza biluzteak sentikortasun ulergaitz halako bat erantsiko balio bezala. Mirentxu Larrañaga «Hona hemen gu biok» - Dorothy Parker - 133. orr.\nNaturak emakumeari gizonari baino izaera sutsuagoa eta sentikortasun sakonagoa eman dio. Juan Martin Elexpuru / Bego Montorio «Filosofia apaingelan» - Sade - 248. orr.\nLauaxeta sentikortasun berezi batekin hartuko duen jendea biltzen saiatu naiz. Berria - Harian 2005-08-02\nHalako sentikortasun berezi bat, negatiboa, balukeela kontsumitzaileak konpostaz osatu ongailuentzat iruditzen zaie enpresa horiei. Herria 2003-11-06\n«Sentikortasun politiko askotako udal hautetsiekin harremanetan» jarri dela jakinarazi du. Berria - Euskal Herria 2004-03-28\nSentikortasun desberdinetako pertsona ezagunen talde batek. Berria - Euskal Herria 2006-03-14\nEgungo egoera politikoa osatzen duten sentikortasun ezberdinak aintzat harturik. Berria - Euskal Herria 2004-10-23\nZirrarak unean uneko astindu gozagarria izan behar du, eta gero aldatzen jakin sentikortasun berrien haizetean. Pako Aristi «Gauza txikien liburua» - 95. orr.\nBelarriak sentikortasun hobea du 1.000 Hz eta 4.000 Hz bitarteko maiztasunetan, eta sentikortasun hori apaldu egiten da eskalaren bi muturretan. Irene Aldasoro «Giza gorputza lanean» - John Lenihan - 118. orr.\nArgi-bizitasunarekin erlazionaturik dago begiaren sentikortasuna, halako moduz ezen askoz konstanteago mantentzen baita output-seinalea argi-inputa baino. Irene Aldasoro «Giza gorputza lanean» - John Lenihan - 95. orr.\nBegiaren sentikortasuna ikusmen-eremu osoaren batez besteko argitasunera automatikoki doitzen delako. Irene Aldasoro «Giza gorputza lanean» - John Lenihan - 104. orr.\nArgazki txukun bat egiteko, hainbesteko argi kantitate bat behar da, filmaren sentikortasuna (edo lastertasuna) zenbatekoa den. Irene Aldasoro «Giza gorputza lanean» - John Lenihan - 89. orr.\nGauez edo argi naturalik gabe lan egiteko, nahiago izaten du film laster bat, argiarekiko sentikortasun ona duena. Irene Aldasoro «Giza gorputza lanean» - John Lenihan - 101. orr.\nPertsona gehienentzat normalak diren eragileen aurrean gorputzak agertzen duen gehiegizko sentikortasuna izatea da alergia. Berria - Gaiak 2004-12-02\nSentikortasun falta leporatzen zion bere buruari, haien etxean modu horretan ostatu hartzeagatik. Karlos Zabala «Parisen sabela» - Emile Zola - 122. orr.\nEz dira izango familiak -euren arauekin, debekuekin, sentikortasun atalaseekin- erabakiko dutenak zein den zoroa eta proposatuko dutenak gaixoa aztertu behar dela eta psikiatraren esku jarri behar dela. Xabier Arregi «Jakitearen arkeologia» - Michel Foucault - 52. orr.\nIkusmen-zelulen argiztatze biziak auzoko zelulen sentikortasun-galera eragiten du. Irene Aldasoro «Giza gorputza lanean» - John Lenihan - 106. orr.\nSentikortasun maila hori da -edozein mikrofonorena baino askoz ere handiagoa- errendimenduaren azken muga. Irene Aldasoro «Giza gorputza lanean» - John Lenihan - 121. orr.\n5 sentitzeko ahalmena. ik sentimen.\nHain gogor heltzen zion Hermionek Harryren besoari, ezen hau sentikortasuna galtzen ari baitzen hatzetan. Iñaki Mendiguren «Harry Potter eta sorgin harria» - J.K. Rowling - 273. orr.\nItsuak entzuteko sentikortasun aparta garatzen duen bezala. Iñaki Mendiguren «Historiaren azterketa II» - A.J. Toynbee - 424. orr.\nsentikortasun politiko (3)\nbegiaren sentikortasuna (3); belarriaren sentikortasuna (4)


Calcuta Ondoan GGKE\nHezkuntza Eraldaketa Sozialerako erabilita, gure helburua kontzientzia kritiko, konprometitu, eraldatzaile, emantzipatzaile eta solidarioa sortzea eta sustatzea da, kolektibo ahulenek jasaten duten baztertze, injustizia eta pobretze egoeraren kausa, ondorio eta erantzunkidetasunaren inguruan, bai herrialde pobretu baita herrialde aberastuetan. Kontzientzia hori gure gertuko inguruan sortu nahi dugu, gizarte justizia, herritartasun unibertsal (tokiko ahalduntzea) eta giza garapen jasangarriaren ikuspegitik abiatuta.\nPertsona ahulenez aritzean, ez ditugu ahaztu behar kolektibo ahulenak: emakumeak eta neskatoak.\nHorrek bi ondorio ditu. Batetik, egoera/errealitate horiek ezagutaraztea. Bestetik, pertsona orok injustizia, eta tokiko/munduko pobretze egoerak, hots, “glokalak”, aldatzeko gaitasuna duela ulertzea. Izan ere, elkarri lotutako mundu batean bizi gara, eta ekintza guztiek efektu “glokala” dute.


Herri Ondarea :: Egurretarako erabilten ziran lurrak\nGaia aukeratuAgricultureNourishmentDrinksAnecdotesImprovized verse singingTraditional calendarFarmhouseMyths and mythologyMythological charactersIllnesses and remediesFamilyRelationship between spousesLivestock farmingFarm animalsWorking animalsClothingChildren'sLocal informationBuildingsServicesChildren's gamesPopular literatureMediaRadioTelevisionHome furnishingsHome furnishingsProtection ritualsMusicLocal bandMusicValues and beliefsInformants' opinionsCourtship and marriageShepherdingShepherdingFishingVesselFish preservationFishesFisherfolkReligion and cultFunerary ritesDolMourninguaFuneral serviceLeisure timeSunday danceBasque diasporaNeighbourhoodBrotherhoodsCommon landNeighbourhoods and neighbourliness\nEgurretarako, Pagomakurretik azpirantzako lurrak erabilten ziran. Egurra zein irea sorteoan egiten ei zan eta arean pagetan zan. Mendiganetakoa norberak markau eta markaukoa hartu eitekean. Jentea goizean eguna zabaldu orduko joaten zan bere arloa marketan. Kodaineagaz markau, buelta guztian ebagi, eta barrua norberarena izaten zan. Haizeak ebagitako zatia beste baten aldera eroan ezkero, harena izaten zan.


Sin categoría | Comisión de Ajedrez – Xake Batzordea\nHirugarren mailako txapeldunak!\n12/04/2022 Sin categoríaxakea\nUrtarriletik apirilera jokatu den Gipuzkoako Taldekako Xake Txapelketan talde bakarra aurkeztu genuen Deporreko xake taldeak, hirugarren mailan, eta aurreikusitako partida guztiak jokatu ostean, taldea lehenengo postuan sailkatu da eta ondorioz datorren urtean bigarren mailan jokatzeko txartela lortu du.\nAzkenengo txandan Irungo Fiantxeto taldearen aurka 3.5-0.5 emaitzarekin garaitu ostean lortu zuen igoera Deporreko taldeak. Taldean, aurten, xake eskolako Aimar eta Unai jokalariek debuta egin dute, eta bereziki Aimarrek lortutako emaitzak nabarmentzekoak dira, bere lehenengo parte hartzean hainbat partida irabazi baititu.\nHirugarren mailako taldearen garaipena\n03/02/2019 Sin categoríaxakea\nIritsi da hainbeste esperotako garaipena eta Gipuzkoako Taldekako txapelketaren 4. txandan izan da berau hirugarren mailako taldearen eskutik. Urretxun jokatutako neurketan 1-3ko garaipena lortu zuten Deporreko gazteek.\nGoierri A 1-3 C.D. Eibar B\nIñaki Hernandez (Z) 0-1 Adrian Martinikorena (B)\nIñigo Etxaniz (B) 1-0 Oier Garcia (Z)\nJulio Baeza (Z) 0-1 Aitor Beorlegui (B)\nDiego Bilbao (B) 0-1 Lander Aja (Z)\nLehenengo mailako taldeak, aldiz, 1-3ko porrota jasan zuen Eibarren jokatutako neurketan:\nC.D. Eibar A 1-3 Idiazabal\nJon Arana (Z) 0-1 Felipe Aparicio (B)\nEmilio José Freire (B) 0-1 José Antonio Gómez (Z)\nJosé Antonio Garrido (Z) 0-1 José Luis Piñeira (B)\nXabier Beorlegui (B) 1-0 Garikoitz Urkia (Z)\nDatorren astean 5. txandako partidak jokatuko dira eta hauexek izango dira gure taldeen neurketak:\nLehenengo mailako taldeak Donostian jokatuko du Fortuna A taldearen aurka. Hirugarren mailako taldeak etxean jokatuko du bere neurketa, Azkoitiko Anaitasuna-Kakute B taldearen aurka.\nUrriaren 13an ez da Xake Eskolaren saiorik egongo\n09/10/2017 Sin categoríaxakea\nUrriaren 12ko jaieguna dela eta, Urriaren 13an Xake Eskolak “zubia” hartuko du eta ez da saiorik egongo.


Botiken Europako Agentzia CureVacen txertoa denbora errealean aztertzen hasi da\nAlemaniako laborategiaren seruma ez ezik, Janssenena (Johnson & Johnson) ere aztertzen ari da agentzia.\nCureVac txertoaren dosi bat. Argazkia: EFE\nBaliteke CureVac botika-etxearen txertoa urte amaieran merkaturatzea\nSendagaien Europako Agentzia gaur hasi da covid-19aren kontra CureVac Alemaniako laborategiak garatutako txertoa denbora errealean aztertzen. Prozesua burututa, botika hori erabiltzeko lizentzia eman lezake Europar Batasunak. Alemaniako laborategiaren seruma ez ezik, Janssenena (Johnson & Johnson farmazia konpainiarena) ere aztertzen ari da agentzia.\nEuropako arautzailearen arabera, "unean uneko azterketa" abiatzeko erabakia giza sendagaien batzordeak hartu zuen ikusita txertoak SARS-CoV-2ren kontrako antigorputzak garatzen zituela, eta hala frogatzen zutela laborategiko lehendabiziko ikerketek eta entsegu klinikoek.\nCureVacen txertoa ez ezik, Janssenena ere aztertzen ari da Agentzia. Aurretik Pfizer/BioNTech, Moderna eta AstraZeneca laborategien gertakinak baimendu ditu.\nHain justu, Euskadiko bi zentro CureVacen entsegu klinikoan parte hartzen ari dira.


'Bokatonada'k egundoko arrakasta lortu du | Hiru3 Komunitatea\n'Bokatonada'k egundoko arrakasta lortu du\nDavid de Jorge sukaldariaren eta Aimar San Miguel 'Masterchef Junior' saioko lehiakidearen eskutik, umeek hiru ogitarteko osasuntsu, ezberdin eta dibertigarri egiten ikasi dute.\nAimar San Miguel eta David de Jorge\nETB2ko 'Robin Food' saioak eta Alde Zaharreko Merkatarien Elkarteak Bilboko Plaza Barrian antolatu duten 'Bokatonada'k egundoko arrakasta lortu du. 14 urtera arteko ehunka neska-mutilek hartu dute parte ekimenean. 'Bokatonada'ren helburu nagusia orain modan dauden beste merienda batzuen aurrean betiko merienda sustatzea da.\nDavid de Jorgek eta Aimar San Miguelek ('Masterchef Junior' saioko lehiakidea) bertaratu direnei hiru ogitarteko osasungarri, ezberdin eta dibertigarri egiten erakutsi diete. David de Jorgek sortutako bokatak dira horiek. Jon Gomezek aurkeztu du ekitaldia.\nParte-hartzaileek hiru bokata prestatu dituzte: lehenengoa, gazta, urdaiazpiko egosiarekin eta Pamplona txorizoarekin; bigarrena, patea mortadela olibadunarekin; eta hirugarrena, Nocilla platano-xerrarekin. Horietako bakoitza probatu ostean, gaztetxoek gustukoen duten ogitartekoa aukeratu dute. Hirugarren bokata suertatu da garaile, eta 'Robin Food' ogitarteko izendatu dute. Bokatak egiteko osagaiak Erriberako Merkatuak jarri ditu, eta ogia, berriz, Bizkarra okindegi sareak. Aipatzekoa da, halaber, 500 ogitarteko baino gehiago egin direla, eta giro ona izan dela jaun eta jabe arratsalde osoan zehar.\nHiru3 ere ekitaldian egon da, eta neska-mutilek gure photocallean argazkiak ateratzeko parada izan dute. Horrez gainera, Komunitateko kide egiteko aukera ere izan dute. Zuk ere Hiru3 Komunitateko kide izan nahi baduzu, eskatu gurasoei inprimaki hau betetzeko.


1. 1969-1990 euskara batua literatur prosa p. sastre 0027\n3. 1991> euskara batua antzerkia pe. zabaleta 0156\n(Aldo kultoa da, serio, gizon jatorrik eta zintzorik bada, bera da bat, aberatsa, inportantea, arrazista, bikaina, potentea, argia.)\n4. 1991> sailkatu gabeak egunkariak deia 1998 00003\n5. 1991> sailkatu gabeak astekari eta hamaboskariak elgoibarren 1993 0011\nEz dugu laguntza ofizialik jaso eta, etxe potente bat ere ez da espedizioaz arduratu.\n6. 1991> sailkatu gabeak hilabetekari, noizbehinkariak,..... p. zabala 0019\nEz da prexixo ahots potente eta zoli edo zorrotz horietakorik.


Euskararen errezeta nagusia, lehen, orain eta gero: nahia –\nSuzuku Tamura 1984an.\nKoldo Mitxelenaren ustez, aspaldidanik zor zitzaien nolabaiteko aitortza eta esker ona Wilhelm von Humboldt jakitun prusiarraren hildotik euskararen nondik norakoaz arduratu izan diren hizkuntzalari europar guztiei, beraien ekarriak nekez erakar ziezaiolakoan euskarari mesede besterik.\nHala ere, Suzuko Ainhoa* Tamura japoniarrak topaketa haietan esan zuenez, “ikerketak beharrezko dira, baita erabaki politikoak ere, baina, baldintza guztien gainetik, euskarak aurrera egingo badu, ahaleginik egiazkoena eta zintzoena zera da: NAHIA”.\nNahia… bai duela 40 urte eta, zalantzarik ez gero, baita 40 urte barru ere.\nGERNIKA, 1980: Ezkerretik eskuinera, zutik, bistan belarria besterik ez duela, Jose Maria Satrustegi.Atzekaldean, Koldo Mitxelena. Aldamenekoa, Julita Berrojalbiz. Ondoren, errenkadan, Odon Apraiz, Jon Bilbao, Mikel Atxaga, andere nahiz neska ezezagunak eta, barrenean, Joxemari Aranalde. Belauniko, ezkerreko bizarduna, Juanjo Zearreta. Ondorengo laukotea: Pedro Sancristoval, Henrike Knörr,Karmele Rotaetxe eta Jose Antonio Mujika (bizi den bakarra).\n* Euskaltzaleen artean aski ezaguna denez, Tamura hizkuntzalari japoniarrak Ainhoa izena erantsi nahi izan zion jaiotzetikako Suzuku deiturari, euskal atxikimenduaren adierazgarri. Ez da horren ezaguna, ordea, Suzuku Tamura, jatorriz, ainua zela, “ainu” askazikoa. Ainua, Ainhoa… Segurutik, aukeran, kausalitate gehiago, kasualitate baino.\n2 pentsamendu “Euskararen errezeta nagusia, lehen, orain eta gero: nahia”-ri buruz\nMeredith 2021-12-24 16:10\n“Nahiak” desberdinak dira pisuz eta kalitatez. Eta balio desberdinekoak.\nNorberaren nahia, familiaren nahia, talde txikiaren nahia, gizatalde handiaren nahia, agintari lokalen nahia, estatuko agintarien nahia.\nGuztiak beharrezkoak diren arren, batzuk ezer gutxi balio dute euskarak aurrera egin dezan. Beste batzuk, aldiz, erabakiorrak dira euskararen iraupena eta bizigarritasuna lortzeko.\nEz badugu hori bereizten ikasten eta bakoitzari eman dezakeena eskatzen, hobe lirika lantzeari ekitea. Eta aukeran hobe beste hizkuntza batean, badaezpada ere.\nMaite 2021-12-24 18:44\nNahia bai, eta hizkuntza politika duin bat ere bai, eta ez Amatiiñoren alderdiak ezarri duena. EiTB zertan den ikusi besterik ez dauka. Baina IKUSTEKO ere, NAHIA ezinbestekoa da. baBALOREA behar da!


Plazetako matxinada - Kaidara\n"Plazetako matxinada" titulupean, Global express honek informazioa bildu eta, era berean, mundu zabaleko bazterretan, han-hemenka, justizia, eskubide zibilak eta egiazko demokrazia errebindikatzen dituzten herritarren mobilizazioen zertzeladak aztertzen ditu. Gelan lantzeko jardueren proposamenaren hasieran, irudi batzuek ikasleari hausnarketa egin dezan eskatzen diote: gizakiak mobilizatzea zerk eragiten duen, horixe da aztergaia. Jarduera hori abiagune hartuko dugu gainerako zereginak egituratzen dituzten lau blokeak lantzeko. Lehen blokean "sumindura" kontzeptuari heldu zaio: zer esan nahi duen eta zerk sumintzen gaituen jorratu behar da. Bigarrenean, bai arabiar herrialdeetako matxinaden, bai (besteak beste) 15M mugimenduaren abiapuntu izan den herritarren sumindura sortarazi duten kausak aztertuko dira. Hori hirugarren blokearekin lotuko dugu: historian zehar izan diren mobilizazio sozialen fenomenoan murgilduko da ikaslea, herritarrek horiei esker lortu dituzten aldaketa esanguratsuak ikusteko. Azken blokean, Islandiaren kasuaren azterketan oin harturik, aldatzeko posibilitateen gaiari heldu, herrialde horretan erdietsitako lorpenak abiapuntu izaki, bertako prozesuari hedabideek eman dioten tratamenduaz gogoeta egin eta, azkenean, eskaera bat egin diogu ikasleari: nolako rola bete dezake garai honetan adierazteaz gainera, gauzatzeko moduko egitasmo batean ager dezan, alegia.


Odaliska beltzarana - Wikipedia, entziklopedia askea.\nOdaliska beltzarana (frantsesez: 'L'Odalisque edo Odalisque brune') François Boucher margolari frantsesaren lan ospetsua da. 1745an margotuta, egiteko oleo mihise gaineko teknika erabili zuen. Parisko Louvre museoan gordetzen da.\nOihalean oihalen eta kuxinen artean etzanda dagoen neska gazte biluzik bat ikusten da, odaliska gisa; gorputzaren gainean bakarrik oihal bat du baina haren ipurdia estaltzeko ez da nahikoa. Protagonista margolariaren emaztea izan daiteke. Neskak ez du inongo lotsarik erakusten; axolarik gabe begirada galdua du.\nTolesek margolanean garrantzi handia dute: oihalena, lepoarena, alfonbrarena, ipurdiarenak...\nMargolariaren sinadura kafe-mahian dago idatzita.\nBoucherren gai bereko beste bi margolan ezagutzen dira:\nMunicheko Goi Pinakotekan erakusten dena: neska gazteagoa da. Protagonista ez zen margolariaren emazta, Marie-Louise O'Murphy baizik, Luis XV.aren amorantea, alegia.\nKoloniako Wallraf Richartz museoan erakusten dena, Municheko antzekoa.\n↑ Daniel Soulié: Louvre secret et insolite, Éditions Parigramme, 2011, 192 or. (ISBN 978-2-84096-674-6)\nWikimedia Commonsen badira fitxategi gehiago, gai hau dutenak: Odaliska beltzarana\nMultimedia: L'Odalisque Brune - François Boucher (Louvre RF 2140)


500 lagun inguru bildu ziren 'Txapel'-en omenezko bertso saioan - Azpeitia - uztarria.eus\nlapikue.net, uztarria.com 2009-12-22 14:12\nErniarraitzek antolatutako saioan sei bertsolari izan ziren kantuan.\nEusebio Eizmendi Txapel-en omenezko bertso saioa egin zuten Erniarraitz Bertsozale Elkartekoek antolatuta. Ostiral gauean (abenduaren 18an) izan zen bertso saioan 500 bat lagun bildu ziren Izarraitz frontoian. Kantuan, Unai Iturriaga, Amets Arzallus, Uxue Alberdi, Jon Maia, Aitor Mendiluze eta Eneritz Arzallus aritu ziren.\nAntolatzaileak "gustura" daude entzuleek emandako erantzunarekin. "Giro polita izan zen Izarraitz pilotalekuan, eta saio atsegina izan zen", azaldu dute Erniarraitzekoek. Eneritz Arzallus errezildar gazteak ere saio "polita" egin zuen, "bertsoak goitik behera ondo josiz".